Mengaku Salah Ingkar PKP, Anjur Pesta Liar Di Tawau

TAWAU: Akibat berpesta liar dan menimbulkan gangguan di kawasan kejiranan, sembilan individu termasuk dua remaja bawah umur mengaku bersalah di Mahkamah Majistret Tawau, hari ini, kerana gagal mematuhi Perintah Kawalan Pergerakan (PKP).

Individu berusia 19 hingga 43 tahun itu mengaku bersalah selepas pertuduhan dibacakan secara serentak di hadapan Timbalan Pendaftar Mahkamah Tinggi Tawau, Amir Shah Amir Hassan.

Mengikut kertas pertuduhan, Fendi Sandana, 18; Kamaruddin Yusuf, 19; Mohd Usman Jamal, 23; Asri Basri, 26; Amir Kahar Diari, 29; Nuramira Sikin Romel, 21; Nor Azlin Erdawati Surtoyol, 20; dan dua lagi individu bawah umur secara bersama berhimpun di sebuah rumah tidak bernombor di Jalan Harmon, Kampung Tass, Tawau jam 8.12 malam pada 4 April lalu.

Berdasarkan fakta kes, semua tertuduh yang berasal dari sekitar Tawau dan Kunak didakwa berkumpul di rumah berkenaan dan melakukan aktiviti sosial semasa dalam tempoh PKP dengan berhibur secara liar dan keterlaluan sehingga menimbulkan bunyi bising selain mengganggu ketenteraman penduduk sekeliling.

Mereka didakwa mengikut Peraturan 3(1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020, yang memperuntukkan hukuman denda maksimum RM1,000 atau penjara tidak melebihi enam bulan atau kedua-duanya, jika sabit kesalahan.

Mahkamah memerintahkan semua lima tertuduh lelaki menjalani hukuman empat bulan penjara manakala dua wanita menjalani hukuman dua bulan penjara.

Bagi kes remaja bawah umur, mahkamah menetapkan sebutan semula kes masing-masing pada 15 Mei depan sementara menunggu laporan akhlak daripada Jabatan Kebajikan Masyarakat (JKM) kerana prosiding kes berkenaan tertakluk di bawah bidang kuasa Mahkamah Kanak-Kanak.

Sementara itu, di mahkamah sama, dua beradik warga asing dijatuhi hukuman denda RM1,000 dan empat hari penjara, selepas masing-masing mengaku bersalah ingkar PKP pada pada 4 April lalu.

Pertuduhan dikendalikan Timbalan Pendakwa Raya Mohammed Ali Imran bersama Pegawai Pendakwa Ibu Pejabat Polis Daerah Tawau (IPD) Tawau, Asisten Superintendan Dayang Nor Azarinawaty Ag Kachee, manakala semua tertuduh tidak diwakili peguam bela.


[UPDATE] 6 bomba lemas dikenal pasti

ENAM bomba yang lemas ketika operasi menyelamat remaja di lombong di Puchong dikenal pasti dari Balai Bomba dan Penyelamat (BBP) Pelabuhan Klang dan BBP Shah Alam.

Empat anggota BBP Pelabuhan Klang iaitu Mohd Fatah Hashim, 34: Izatul Akma Wan Ibrahim, 32; Mazlan Omarbaki, 25, dan Yahya Ali, 24.

Dua lagi, anggota dari BBP Shah Alam iaitu Adnan Othman, 33, dan Muhammad Hifdzul Malik Shaari, 25.

Jurucakap bomba Selangor berkata, sebelum kejadian, pihaknya menerima panggilan kecemasan berhubung kejadian lemas membabitkan seorang remaja lelaki, pada jam 5.19 petang tadi.

“Seramai 10 anggota bersama dua jentera dari BBP Cyberjaya dan Shah Alam dikerahkan ke lokasi kejadian selain dibantu beberapa anggota Pasukan Penyelamat Di Air (PPDA) dari BBP Shah Alam dan BBP Pelabuhan Klang.

“Bagaimanapun, ketika operasi SAR, enam anggota PPDA terbabit dilaporkan lemas,” katanya ketika dihubungi, hari ini.

Katanya, pasukan perubatan yang berada di lokasi memberi bantuan pernafasan kecemasan (CPR) kepada semua mangsa.

“Namun, kesemua mangsa disahkan meninggal dunia di lokasi kejadian dan mayat mereka dihantar ke Hospital Serdang untuk bedah siasat,” katanya.

Bagaimanapun, remaja lelaki yang dilaporkan lemas di lokasi berkenaan masih belum ditemui.


Kerajaan Persekutuan Jangan Buat Keputusan Sendiri, Perlu Libatkan Negeri

KOTA KINABALU: Kerajaan Sabah berharap pandangan kerajaan negeri akan diambil kira sebelum sebarang keputusan mengenai pelaksanaan Perintah Kawalan Pergerakan Bersyarat (PKPB) di peringkat Persekutuan diumumkan.

Ketua Menteri, Datuk Seri Panglima Mohd Shafie Apdal berkata, Kerajaan Persekutuan perlu berhubung dan berbincang dengan kerajaan negeri sebelum sesuatu keputusan dibuat.

Beliau berkata, perbincangan penting kerana akhirnya keputusan yang dibuat itu perlu dilaksanakan oleh kerajaan negeri.

“Kita yang akan melaksanakan keputusan dibuat oleh mereka jadi, pandangan kita perlu diambil kira. “Mereka kena tahu dan faham keadaan persekitaran negeri sama ada boleh melaksanakan secara terus atau tidak, sebaik sahaja keputusan diumumkan.

“Itu yang saya minta supaya berikan masa kepada kerajaan negeri untuk membuat persediaan sebelum pelaksanaan dibuat,” katanya ketika mengulas mengenai pendirian kerajaan negeri mengenai pelaksanaan PKPB seperti diumumkan kerajaan persekutuan.

Beliau berkata demikian semasa Majlis Penyampaian Sumbangan Barangan Keperluan Perubatan yang disumbangkan oleh Yayasan Osimal, MSIC Life Insurance Berhad dan Caring Pharmacy.

Menurutnya, biarpun ada yang menyatakan perbincangan sudah dilakukan, namun di peringkat negeri Sabah, tiada sebarang makluman diberikan.

Mohd. Shafie berkata, memang mesyuarat menteri-menteri kanan diadakan setiap hari tetapi tidak melibatkan pimpinan negeri.

Atas sebab itu, beliau meminta biarpun tidak dibabitkan dalam mesyuarat, namun sekurang-kurangnya maklumkan kepada kerajaan negeri tentang apa keputusan yang bakal diambil.

“Janganlah lepas buat keputusan, minta kerajaan negeri ikut. Jangan buat begitu, kena juga lihat kapasiti dan persekitaran kita duluan.

“Berbincang dengan kita sama ada kita mempunyai kapasiti untuk laksanakan secara serta-merta. Ini tidak berhubung dengan saya pun,” jelasnya.

Dalam pada itu, Mohd. Shafie berkata, kerajaan negeri akan mengumumkan sektor ekonomi berkaitan yang akan dibuka selepas Perintah Kawalan Pergerakan (PKP) berakhir 12 Mei ini.

Katanya, kerajaan akan melihat sektor berkaitan yang boleh dibuka semasa pelaksanaan PKPB seperti sektor keselamatan makanan, pengangkutan awam, minyak dan gas serta beberapa sektor yang berkepentingan lain.- BorneoToday


Lapan Kes Baharu Di Sabah

KOTA KINABALU: Lapan kes baharu dikesan menjadikan sebanyak 57 kes Covid-19 direkodkan di Sabah, setakat hari ini berbanding semalam sebanyak 49 kes.

Statistik terbaharu itu dikeluarkan Menteri Kesihatan dan Kesejahteraan Rakyat Sabah, Datuk Frankie Poon Ming dalam muat naik status akaun Facebooknya setakat jam 6.15 petang tadi.

Katanya, Lahad Datu merekodkan kes tertinggi dengan 15 kes diikuti Tawau (11), Kota Kinabalu (9), Kinabatangan (5), Sandakan dan Tuaran empat kes.

“Beaufort, Kunak, Putatan dengan dua kes manakala Kota Belud, Papar dan Sipitang mencatatkan satu kes,” katanya.

Katanya, pecahan kes positif Covid-19 adalah membabitkan seramai 55 lelaki dan dua wanita.

“Orang ramai dinasihati supaya meningkatkan aspek kebersihan dengan membasuh tangan dengan sabun dan air bersih, guna sanitizer, memakai topeng muka dan hindari perhimpunan ramai.

“Sebarang maklumat mengenai isu semasa kita akan sentiasa bawakan dari semasa ke semasa,” katanya.

Semalam, kerajaan negeri mempertimbang untuk melanjutkan tempoh cuti sekolah di seluruh negeri dalam usaha menangani penularan Covid-19 di lokasi berisiko tinggi.

Perkara itu diumumkan oleh Ketua Menteri, Datuk Seri Mohd Shafie Apdal dalam satu kenyataan medianya.


Sokong Langkah Berani Kerajaan Demi Nasib Kanak-Kanak Tanpa Kerakyatan

KOTA KINABALU: Pihak yang mengkritik langkah kerajaan negeri untuk menyelesaikan masalah kerakyatan kanak-kanak tanpa negara yang banyak di Sabah diminta memikirkan tentang nasib golongan tersebut jika tiada sebarang bantuan diberikan.

Ahli Dewan Undangan Negeri (ADUN) Luyang, Ginger Phoong berkata, walaupun keputusan tidak popular terpaksa diambil oleh kerajaan, namun sudah tiba masanya langkah berani itu dilakukan kerana jika tidak masalah tersebut tidak akan hilang sendiri sampai bila sekali pun.

“Jangan hukum kanak-kanak ini kerana dosa ibu bapa mereka. Jika salah seorang ibu bapa adalah Sabahan, terutama sekali ibunya maka kanak-kanak itu orang Sabah, tiada cara lain.

“Jika disebabkan daftar lewat, tidak bolehkah kerajaan membantu? Bukannya sebab mereka tidak layak, mereka telah dilahirkan di Sabah juga.

“Jika kedua ibu bapa bukan warganegara, sudah tentu mereka akan dihantar pulang jika ditangkap tetapi kanak-kanak itu akan ditinggalkan. Apa perlu dilakukan kepada mereka, bolehkah pembangkang berikan cadangan selain hanya mengkritik keputusan kerajaan untuk kepentingan politik?,” katanya dalam satu kenyataan hari ini.

Katanya, jika tidak diselesaikan, isu itu tetap akan dihadapi oleh generasi sererusnya dan boleh membawa masalah sosial yang serius seterusnya meningkatkan lagi kos kepada kerajaan negeri untuk menanganinya.

Menurut beliau, buat masa ini, kanak-kanak berkenaan akan hidup dalam ketidaktentuan kerana tudak mendapat akses kepada pendidikan atau peluang terlibat dengan masyarakat.

“Kami menyokong penuh apa yang dilakukan Ketua Menteri, Datuk Seri Mohd. Shafie Apdal. Kegagalan untuk melakukan sesuatu boleh menyebabkan kesan buruk yang lebih besar pada masa depan.

“Di mana kita akan hantar mereka kalau tiada dokumen langsung? Mereka sepatutnya mendapat pendidikan seperti selayaknya diterima setiap kanak-kanak di seluruh dunia, justeru walaupun keputusan kerajaan tidak popular tetap perlu dilakukan,” jelas beliau.

Isu menangani masalah kerakyatan golongan berkenaan telah pun dibangkitkan Ginger sebelum di dalam sidang Dewan Undangan Negeri.

Menurut beliau, dengan pendidikan dan latihan khusus, golongan berkenaan mampu menjadi modal insan negeri jika diuruskan dengan sebaik mungkin. – BorneoToday


Guru & Wanita Hamil Kes Indeks Kluster Baharu Di Sabah

KOTA KINABALU, 12 Mei : Jabatan Kesihatan Negeri Sabah (JKNS) mengesan dua kluster baharu COVID-19 iaitu Kluster Kebagu di sini serta Papar dan Kluster Tanjong Kapor di Semporna melibatkan kes indeks guru dan wanita hamil, kata Menteri Kerajaan dan Perumahan negeri Datuk Masidi Manjun.

Beliau berkata bagi Kluster Kebagu kes indeks merupakan seorang guru wanita, 53, di Sekolah Kebangsaan Kebagu yang disahkan positif COVID-19 selepas menjalani saringan bergejala di klinik swasta pada 3 Mei lepas.

“Saringan kontak dilakukan antaranya terhadap 281 orang termasuk guru, kakitangan serta pelajar di sekolah terbabit…semua ujian saringan dilakukan mengesan jumlah kes kluster itu setakat ini sebanyak 15 kes,” katanya menerusi kenyataan di sini malam ini.

Masidi berkata Kluster Tanjung Kapor setakat ini melibatkan lapan kes dengan kes indeks seorang wanita warganegara berusia 31 tahun yang hamil 27 minggu dikesan pada 9 Mei lepas di Hospital Semporna.

Beliau berkata wanita itu mengalami kekejangan otot di bahagian bawah abdomen telah dibawa ke hospital itu namun ujian saringan dilakukan mendapati wanita itu positif COVID-19, manakala saringan kontak rapat menemukan tujuh isi rumah wanita itu positif COVID-19.

Sementara itu, beliau berkata JKNS telah merekodkan 70 kes positif baharu COVID-19 di negeri ini yang menjadikan jumlah kumulatif sebanyak 59,073 kes.

“Kes kematian hari ini membabitkan tiga kematian di daerah Papar, Kinabatangan dan Tawau. Jumlah pesakit COVID-19 yang sembuh adalah 56 dan menjadikan jumlah kumulatif seramai 57,917 orang.

“Seramai 576 pesakit sedang menerima rawatan iaitu 239 orang di hospital dan 337 orang di Pusat Kuarantin dan Rawatan Berisiko Rendah (PKRC) Awam,” katanya.

Masidi berkata sehingga kini bagi fasa pertama seramai 56,281 orang telah menerima suntikan dos pertama manakala dos kedua seramai 50,552 orang; dan fasa dua pula seramai 30,981 telah menerima suntikan bagi dos pertama.

“Bbilangan pendaftaran penerima vaksin hari ini sejumlah 2,045 menjadikan jumlah kumulatif yang mendaftar setakat ini sebanyak 485,946 orang,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 30,000 Unit Perodua Aruz Dipanggil Semula

KUALA LUMPUR: Perusahaan Otomobil Kedua Sdn Bhd (Perodua) mengumumkan bahawa beberapa unit Aruz telah dipanggil untuk menjalani pemeriksaan ke atas masalah sensor airbag yang melibatkan 30,000 unit SUV yang dibina sebelum 15 Februari tahun ini.

Perodua berkata, pihaknya sedang menjalankan kempen keselamatan susulan Toyota Rush dipanggil semula di Filipina kerana mengalami masalah sensor airbag yang terlalu sensitif di mana airbag boleh terkeluar apabila kereta melalui bonggol jalan pada kelajuan 60km/j ke atas.

Namun isu tersebut tidak menjejaskan model yang sama di Malaysia dan sebagai langkah keselamatan, Perodua akan melakukan pemeriksaan dan menggantikan bahagian yang berkaitan.

Keseluruhan proses itu mengambil masa selama 30 minit dan kos ditanggung sepenuhnya oleh Perodua.

“Kita mempunyai jalan raya yang baik, tetapi sebagai syarikat yang bertanggungjawab, kita akan buat pemeriksaan terhadap model Aruz yang dibuat sebelum 15 Februari yang melibatkan lebih daripada 30,000 unit,” kata Presiden dan Ketua Pegawai Perodua, Datuk Zainal Abidin Ahmad.

Beliau berkata, pelanggan tidak perlu risau dan pemilik Aruz yang terlibat akan dimaklumkan mengenai perkara itu.

Difahamkan, beberapa pemilik Aruz juga telah menerima surat pemberitahuan mengenai isu tersebut dan meminta mereka membawa kereta ke pusat servis untuk diperiksa.


Lelaki Tak Bayar ‘Tiger’ Diburu Polis

LAHAD DATU: Polis sedang giat memburu seorang lelaki dipercayai melarikan 22 karton (528 tin) minuman keras jenis ‘Tiger’ dari Pasaraya Wisma Ramai-Ramai I-Peak dekat sini, Sabtu lalu.

Ketua Polis Daerah Lahad Datu Asisten Komisioner Nasri Mansor berkata dalam kejadian jam7.30 malam itu, suspek yang memakai penutup mulut, bertopi hitam, berseluar panjang dan jaket biru dirakam masuk ke dalam pasaraya berkenaan.

Beliau berkata hasil daripada rakamen kamera litar tertutup (CCTV) mendapati suspek berulang-alik keluar dari pasar raya itu dengan membawa minuman keras menggunakan troli tanpa membuat pembayaran di kaunter pasaraya terbabit.

“Rakaman CCTV mendapati suspek membawa 22 karton iaitu sebanyak 528 tin minuman keras jenis ‘Tiger’.

“Kita sedang mengesan lelaki berhubung kes curi itu dan kes akan disiasat dibawah Seksyen 380 Kanun Keseksaan iaitu mencuri dalam bangunan,” katanya dalam kenyataan media hari ini.

Beliau menyeru orang ramai yang mempunyai maklumat berkaitan suspek boleh menyalurkan maklumat ke balai polis berhampiran atau berhubung terus dengan Penolong Pegawai Penyiasat Jenayah Sarjan Mohd Faezal Akmar di talian 089-881255untuk membantu siasatan. – SabahNewsToday


(VIDEO) Bukan Di Putatan Lah…

BUKAN DI PUTATAN, KEJADIAN BERLAKU DI KULAI, JOHOR

PENAMPANG: Ibu Pejabat Polis Daerah (IPD) Penampang menafikan video yang memaparkan kejadian pecah rumah di Taman Ceriamas, Putatan, yang tular di media sosial sejak semalam

Ketua Polis Daerah Penampang, Deputi Superintendan Mohd Haris Ibrahim berkata sehingga hari ini, tiada laporan polis yang diterima berkaitan dengan kes pecah rumah dalam video berkenaan.

“Hasil semakan pihak IPD Penampang, video tular di media sosial itu berlaku di daerah Kulai, Johor.

“Laporan polis telah diterima berkaitan kejadian pada 20 November lalu di Balai Polis Kelapa Sawit, IPD Kulai.

“Siasatan sedang dijalankan mengikut Seksyen 393 Kanun Keseksaan kerana cubaan samun,” katanya menerusi kenyataan media hari ini.

Justeru, Mohd Haris meminta semua pihak berhenti membuat spekulasi dan tidak menyebarkan sebarang maklumat yang tidak benar.

“Ini bagi mengelakkan kekeliruan kepada orang ramai,” katanya.


Bekalan Oksigen Ada 72 Jam Lagi

JAKARTA: Bekalan oksigen dalam kapal selam Angkatan Laut Tentera Indonesia (TNI) yang hilang di perairan Bali, dijangka ada untuk 72 jam lagi.

Ketua Angkatan Laut TNI Laksamana Yudo Margono berkata, bekalan oksigen itu akan bertahan untuk sekurang-kurangnya tiga hari lagi.

“Jadi apabila hilang kontak semalam jam 3 (pagi), jadi sampai Sabtu, jam 3, cadangan oksigen masih ada,” katanya dalam perjumpaan bersama Menteri Pertahanan Prabowo Subianto, Panglima TNI Marsekal Hadi Tjahjanto dan Ketua Polis Indonesia Jenderal Listyo Sigit Prabowo di Bali.

Media sebelum ini melaporkan operasi pencarian kapal selam itu, diteruskan hari ini.

Ketika kejadian, kapal selam KRI Nanggala-402 buatan Jerman tahun 1978 itu, membawa 53 kru.

Ia dilaporkan hilang selepas terputus hubungan 4.30 pagi semalam di lokasi kira-kira 96 kilometer di perairan utara Bali, ketika sedang menjalani latihan torpedo.

Ketika ini, operasi pencarian membabitkan pelbagai agensi penguat kuasa Indonesia giat dijalankan,

Ia termasuk menggunakan lima kapal, KRI Raden Eddy Martadinata 331, KRI Gusti Ngurah Rai 332, KRI Diponegoro 365, KRI dr Soeharso 990, KRI Pulau Rimau 724 dan Helly Panther.

Selain itu, ia mendapat bantuan daripada beberapa negara termasuk Singapura dan Malaysia yang masing-masing menghantar kapal penyelamat kapal selam. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kehadiran Ramai Pengunjung Bukti Kesatupaduan Rakyat Sabah: Shafie

KOTA KINABALU: Kehadiran pengunjung daripada seluruh pelusuk daerah negeri ke Tamu Besar Tahun Baharu Cina di Segama – Pasar Besar petanda baik yang membuktikan kesatupaduan rakyat Sabah.

“Saya dapat lihat ramai bukan sahaja pelancong tetapi dari berbagai daerah yang datang meraikan Tahun Baharu Cina ini,” kata Ketua Menteri Sabah Datuk Seri Mohd Shafie Apdal ketika ditemui selepas mengunjungi Tamu Besar di Segama malam tadi.

“Ianya satu petanda yang cukup baik yang harus menjadi amalan bukan sahaja semasa perayaan Kaamatan, Hari Raya tetapi juga Tahun Baharu Cina,” katanya.

Menurutnya  beliau akan kembali ke Semporna pada Sabtu untuk mengunjungi keluarga beliau dari kaum Tiong Hua dan akan bersama dalam jamuan makan.

Mohd Shafie ditemani isteri Datin Seri Shuryani Shuaib melawat gerai-gerai dan bersalaman dengan para pengunjung di Tamu Besar tahunan itu. Turut mengiringi beliau antaranya ialah Timbalan Ketua Menteri Datuk Christina Liew, Timbalan Menteri Dalam Negeri, Datuk Azis Jamman dan Ahli Parlimen Kota Kinabalu Chan Foong Hin.

Selepas itu, beliau menuju ke Foh Sang di mana Tamu yang serupa turut diadakan.

Tamu Besar tahunan sempena Tahun Baharu Cina itu berlangsung sehingga pukul 12 tengah malam.


PGA Sabah Rampas Kulit Kayu Tangar Benilai RM350,000

KOTA KINABALU: Operasi Op Khazanah Bersepadu menemui 10,000 kilogram kulit kayu tangar dipercayai dicuri dari Hutan Simpan Kuala Sungai Paitan, Sungai Sugut, Pulau Jambongan, Beluran, semalam.

Dalam operasi jam 2 petang itu, kayu berkenaan ditemui ditinggalkan dalam sebuah bot dipercayai dari Filipina.

Komander Briged PGA Sabah, Senior Asisten Komisioner Abdul Rani Alias, berkata operasi dijalankan pegawai dan anggota Batalion 20 PGA Beluran dengan kerjasama Jabatan Perhutanan dan Tabung Hidupan Liar Sedunia (WWF).

Katanya, ketika rondaan pasukan operasi menemui sebuah bot berserta enjin yang tidak berdaftar dipercayai digunakan penceroboh.

“Pasukan operasi terus melakukan pemeriksaan di kawasan sekitar dan tidak menemui mana-mana individu atau kesalahan lain di lokasi.

“Rampasan kemudiannya diserahkan kepada Jabatan Perhutanan untuk tindakan selanjutnya,” katanya ketika dihubungi, hari ini.

Abdul Rani berkata, semua kayu yang ditemui dianggarkan bernilai RM350,000 berdasarkan harga pasaran semasa.

Katanya, bot yang digunakan pula dianggarkan bernilai RM80,000 dan menjadikan nilai keseluruhan rampasan sebanyak RM450,000.

“Siasatan lanjut dijalankan mengikut Seksyen 23 Enakmen Perhutanan 1968 dan Peraturan-Peraturan Hutan 1969.

“Jabatan Perhutanan kemudiannya melupuskan dengan membakar semua kulit kayu berkenaan termasuk bot ,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kluster Baharu Covid-19 Di Sabah Babitkan Warga Emas

KOTA KINABALU: Sabah kini merekodkan  kluster baharu Covid-19  membabitkan warga emas yang meninggal dunia di rumah pada 12 Jun lalu.

Ketua Pengarah Kesihatan Datuk Dr Noor Hisham Abdullah berkata, siasatan mendapati sebelum ini mangsa mendapat rawatan untuk penyakit jantung di Hospital Queen Elizabeth 2.

Tambahnya, aktiviti saringan kontak rapat dijalankan dan didapati dua kakitangan wad tersebut positif Covid-19.

“Sehingga hari ini seramai 63 individu termasuk 21 anggota kesihatan, dua pesakit, 40 ahli keluarga dan rakan dikenal pasti dan disaring.

“Langkah pencegahan seperti proses nyah kuman dan nyah cemar dijalankan di semua tempat yang dikenal pasti terdedah termasuk di wad dan rumah arwah,” katanya pada sidang akhbar harian di Putrajaya, hari ini.

Jelasnya, punca jangkitan kluster ini masih dalam siastan.

Sebelum ini, Sabah juga pernah mencatatkan satu kluster baharu dalam kalangan pelajar institut pengajian tinggi (IPT) dan satu kluster membabitkan tiga buah hospital Kementerian Kesihatan Malaysia di Sabah iaitu Hospital Queen Elizabeth 2, Hospital Wanita dan Kanak-kanak, Likas dan Hospital Keningau.

Selain itu, jumlah keseluruhan kes positif Covid-19 di Sabah meningkat kepada 361 kes apabila dua lagi kes dilaporkan hari ini.

Menteri Kesihatan dan Kesejahteraan Rakyat Sabah, Datuk Frankie Poon berkata, dua kes baharu itu dikesan di Tuaran dan Papar.

Dengan penambahan kes itu, Papar kini bukan lagi  zon hijau manakala Tuaran menjadi daerah yang mempunyai kes aktif yang tertinggi dengan tiga kes berbanding daerah lain.

Setakat ini, jumlah keseluruhan kes pulih daripada jangkitan Covid-19 di Sabah kekal 346 dan tiada kematian dilaporkan hari ini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Beberapa Rumah Setinggan Musnah Dalam Kebakaran Di Sandakan

SANDAKAN : Beberapa rumah setinggan musnah dalam di Kampung Seng Kee, dekat sini, pagi tadi.

Beberapa penduduk juga maut dalam kejadian kira-kira jam 6.30 pagi itu, tetapi identiti dan jumlah mangsa belum diperoleh.

Ketua Balai Bomba dan Penyelamat Sandakan, Jimmy Lagung ketika dihubungi mengesahkan kejadian.

Menurutnya, anggota bomba sudah memadamkan api dan dalam proses meninjau kesan kebakaran.


Pemandu Bas Kena Penjara 9 Tahun Kerana Cabul Pelajar OKU

SANDAKAN: Mahkamah Sesyen di sini, hari ini menjatuhkan hukuman penjara sembilan tahun terhadap seorang pemandu bas selepas didapati bersalah mencabul kehormatan seorang pelajar kurang upaya.

Tertuduh yang berusia 52 tahun turut diperintahkan membayar denda RM10,000 atau 10 bulan penjara jika gagal membayar.

Mengikut kertas pertuduhan, tertuduh didakwa melakukan kesalahan itu sekitar 2016 ketika mangsa berusia 14 tahun di dalam sebuah bas, di sebuah sekolah di sini.

Remaja terbabit yang mengalami masalah pendengaran dan pertuturan turut mengadu mengalami sakit di bahagian payudara dan kemaluan pada Januari 2018, sebelum ibu mangsa membawa mangsa ke sekolah dan mendapati rakan mangsa menyaksikan tertuduh menyentuh payudara serta memasukkan tangan ke dalam pakaian mangsa.

Pada awalnya, tertuduh didakwa mengikut Seksyen 376 (2)(d) Kanun Keseksaan, namun pertuduhan dipinda kepada Seksyen 354 Kanun Keseksaan.

Hakim, Awang Kerisnada Awang Mahmud dalam penghakimannya berkata, keputusan itu dibuat dengan mempertimbangkan beberapa faktor termasuk iaitu tertuduh membuang masa dan perbelanjaan awam mahkamah kerana adanya perbicaraan apabila tertuduh mengaku tidak bersalah.

Dalam kes itu, katanya, mangsa adalah pelajar istimewa dan tertuduh mengambil kesempatan ke atas mangsa.

“Tertuduh diberi kepercayaan oleh keluarga mangsa untuk membawanya ke sekolah dan pulang dengan bas yang dikendalikan oleh tertuduh. Tertuduh menyalahgunakan amanah ini,” katanya.

Awang Kerisnada turut membenarkan penangguhan hukuman terhadap tertuduh selepas peguam memohon untuk merayu ke atas keputusan mahkamah dan mahkamah menetapkan penangguhan hanya terpakai kepada hukuman penjara.

Pendakwaan dilakukan Timbalan Pendakwa Raya, Mark Kenneth Netto, manakala tertuduh diwakili peguam Sharatha Lincon, Mohamed Zairi dan Douglas Lim.

Sepanjang perbicaraan yang berlangsung antara Januari tahun lalu sehingga Mac tahun ini, pihak pendakwaan memanggil lapan saksi, manakala pihak pembelaan memanggil empat saksi termasuk tertuduh.- BorneoToday


Lebih 300 Pekerja AirAsia Bakal Dihentikan

KUALA LUMPUR: Lebih 300 pekerja AirAsia Bhd bakal dihentikan perkhidmatan mereka oleh syarikat penerbangan tambang murah itu dalam usaha pengecilan operasi susulan daripada situasi sukar akibat wabak Covid-19.

Memetik laporan Astro Awani, pemberhentian yang diumumkan oleh Ketua Pegawai Eksekutif (CEO) Riad Asmat dalam sesi taklimat dalaman tengah hari tadi, dijangka membabitkan 111 kru kabin daripada 1,900 kru, 172 juruterbang dan 50 jurutera.

“Semua yang terbabit dalam skim pemberhentian itu akan dimaklumkan menerusi e-mel dalam tempoh 24 jam. AirAsia juga menjanjikan pampasan kepada semua yang terbabit,” menurut laporan itu.

Selain tidak mempunyai pelbagai pilihan dalam memastikan AirAsia terus beroperasi seperti sebelum ini, Riad berkata, penstrukturan semula organisasi dilihat sebagai alternatif yang boleh diambil buat masa ini kerana situasi dihadapi kini adalah amat sukar.

Laporan itu turut menyatakan syarikat penerbangan jarak jauh AirAsia X turut akan melakukan pengurangan tenaga kerja, termasuk pekerja asing.

Bagaimanapun, tiada jumlah sebenar petugas yang diumumkan dan pemberhentian tersebut bakal membabitkan tenaga kerja pelbagai sektor termasuk pengurusan, operasi, kru dan juruterbang.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PATI Cuba Seludup Barang Ke Filipina Gagal

SEMPORNA: Cubaan dua lelaki pendatang asing tanpa izin (PATI) menyeludup keluar pelbagai barang termasuk kategori bersubsidi gagal, selepas jongkong dinaiki dipintas Pasukan Gerakan Am (PGA), di perairan Pulau Mataking Kecil, dekat sini, semalam.

Pegawai Pemerintah Batalion 14 PGA Tawau Superintenden Mohd. Yacob Murad berkata, dalam kejadian pukul 11.15 pagi itu, pihaknya turut menahan dua lelaki masing-masing berusia 33 dan 63 tahun di dalam jongkong tersebut.

“Terdahulu sepasukan pegawai dan anggota PGA diketuai Asisten Superitenden G Shankar Ganesh melancarkan Op Benteng Covid di Kompeni Taktikal (KOMTAK) Pulau Mataking.

“Ketika rondaan dilakukan di Utara Pulau Mataking Kecil, pasukan bertugas berjaya mengesan sebuah bot jongkong sedang menuju ke arah sempadan perairan Filipina,” katanya menerusi kenyataan media, hari ini.

Tambah Mohd. Yacob, juragan jongkong dilihat cuba melarikan diri dengan memecut menuju ke sempadan perairan antarabangsa bagi mengelak ditangkap, namun gagal.

“Hasil pemeriksaan yang dilakukan ke atas dua lelaki itu, mereka tidak memiliki sebarang dokumen pengenalan diri.

“Pemeriksaan lanjut berjaya menemukan 1,530 kilogram (kg) minyak masak paket, termos (54 botol), minyak petrol (29 jerikin) dan racun rumput (15 jerikin),” katanya.

Difahamkan, suspek juga gagal mengemukakan sebarang dokumen pembelian termasuk kebenaran memiliki barangan bersubsidi seperti minyak masak dan petrol.

Menurut Mohd Yacob, pihaknya turut merampas jongkong, dua enjin dan empat tangki minyak petrol dengan anggaran keseluruhan rampasan mencecah RM41,369.

“Semua barangan tersebut dan suspek dibawa ke Ibu pejabat Polis Daerah (IPD) Semporna untuk tindakan lanjut,” katanya. – BorneoToday


5 Yatim Piatu, Ibu Koma Dua Bulan Meninggal dunia

BUTTERWORTH: “Jika Mama dan Papa tiada nanti, kakak yang bertanggungjawab jaga adik-adik, pastikan semua kena pergi sekolah dan jangan ponteng,” demikian pesanan yang sering dititipkan Zuriana Hasan, kepada anak sulungnya, Nur Afni Nirwani Khairizul, 16.

Zuriana, 35, menghembuskan nafas terakhirnya kira-kira jam 1 pagi tadi selepas dua bulan dia bertarung nyawa selepas terbabit dalam kemalangan jalan raya bersama suaminya, Khairizul Mohamad Noor,38.

Dalam kejadian 9 Februari lalu, suami Zuriana meninggal dunia di lokasi kejadian selepas motosikal yang ditunggang mereka dilanggar pemandu dipercayai mabuk pada jam 5 pagi di Kilometer 140.2 Lebuhraya Utara Selatan (PLUS) menghala utara dekat susur ke Perai.

Kini Nur Afni Nirwani, 16, serta adik-adiknya, Nur Istana Nadira,14; Nur Erna Nabila, 12; Nur Qurratul Ain, 7; dan Muhammad Khairi Zafran berusia hampir dua tahun bergelar yatim piatu selepas kematian kedua ibu bapa mereka.

Nur Afni Nirwani berkata, beberapa hari lalu dia merasakan keadaan ibunya bertambah baik apabila mampu menggerakkan jari dan membuka mata.

“Ketika itu saya panggil mama dan mama buka matanya sambil menggerakkan jarinya yang saya fikir mama akan kembali pulih tetapi semalam saya pergi melawatnya mama sudah tidak sedarkan diri.

“Tidak lama kemudian, kami mendapat panggilan memaklumkan mama sudah pergi buat selama-lamanya,” katanya ketika ditemui selepas pengebumian jenazah ibunya di Tanah Perkuburan Islam Bagan Jermal, di sini, hari ini.

Katanya, sebelum kemalangan yang berlaku hingga mengorbankan nyawa ibu bapanya dia sering mendapat pesanan supaya menjaga adik beradik dan tidak sesekali berpisah walau apa cara sekalipun.

“Mama pesan jika dia dan papa tiada, saya kena tengokkan adik-adik dan jangan berpisah. Banyak kali mama pesan dan beri nasihat yang saya akan laksanakannya.

“Pada masa sama, saya berharap orang yang melanggar mama dan papa hingga menyebabkan kematian mereka mendapat hukuman setimpal mengikut undang-undang,” katanya.

Nur Afni Nirwani berkata, dia bersama adik-adiknya kini tinggal bersama datuknya, Hassan Ismail, 67, dan nenek, Asmalaili Mohd, 59.

Sementara itu, Hassan berkata, sejak kemalangan yang menimpa anak perempuan dan menantunya, dia sering menasihati cucu-cucunya supaya reda terhadap apa yang terpaksa dilalui pada masa akan datang.

“Setiap hari terutamanya cucu saya Qurratul Ain selalu tanya bila mama mereka akan balik tetapi saya kata mama nak balik ikut papa, jadi semua kena kuat.

“Ini kerana, doktor sudah memaklumkan kepada saya bahawa anak saya sudah tidak ada harapan untuk sembuh dan meminta kami sekeluarga bersiap sedia dengan segala kemungkinan.

“Jadi selain berdoa saya meminta cucu-cucu saya reda dengan ujian yang diberikan yang mana saya akan jaga mereka selagi kudrat masih ada,” katanya. – Berita Harian


Sabah Rekod 1,010 Kes Positif Baharu, Dengan 12 Kematian

KOTA KINABALU : Sabah merekodkan sebanyak 1,010 kes positif baharu COVID-19 semalam menjadikan jumlah kumulatif 87,899 kes, dengan satu kluster baharu dan 12 kematian di lima daerah, kata Menteri Kerajaan Tempatan dan Perumahan negeri Datuk Masidi Manjun.

Jurucakap kerajaan Sabah berkaitan COVID-19 itu berkata empat kes kematian dilaporkan di Kota Kinabalu; tiga kes masing-masing di Sandakan dan Tawau, manakala satu kes masing-masing di Tuaran dan Putatan.

Kluster baharu yang dikenal pasti ialah Kluster Sangkabok di Kuala Penyu membabitkan penularan jangkitan dalam komuniti dengan kes indeks seorang suri rumah berumur 62 tahun selepas disahkan positif RTK-Ag grading 10 peratus hasil saringan bergejala di klinik swasta pada 16 Julai lepas.

“Berdasarkan maklumat, kes indeks mempunyai sejarah perjalanan ke Beaufort untuk mendapatkan rawatan kesihatan. Saringan kontak rapat dan kontak sosial setakat hari ini, mencatat jumlah kumulatif 33 kes termasuk empat kes baharu,” katanya dalam kenyataan, malam ini.

Masidi berkata sebanyak 146 daripada kes baharu yang direkodkan hari ini dikesan melalui kluster sedia ada iaitu Kluster Pauh (67 kes) dan Kluster Tinabau (13 kes) di Kinabatangan serta Kluster Jalan Corak di Tongod (21 kes).

Secara keseluruhannya, Masidi berkata, jumlah kes positif COVID-19 di Sabah hari ini menunjukkan penurunan sebanyak 156 kes berbanding 1,166 kes direkodkan pada Isnin.

Kota Kinabalu masih mencatatkan kes baharu tertinggi hari ini iaitu 183 kes, diikuti Sandakan (102 kes); Kinabatangan (92 kes); Tawau (90 kes); Tuaran (79 kes) dan Penampang 68 kes.

Seramai 699 pesakit sembuh dan dibenarkan keluar hospital menjadikan jumlah kumulatif 78,792 orang, manakala seramai 4,474 pesakit sedang menerima rawatan iaitu 947 orang di hospital; Pusat Kuarantin dan Rawatan Berisiko Rendah Awam (3,471 orang); pusat tahanan sementara dan penjara (48 orang) dan lapan orang di fasiliti swasta.

Mengulas perkembangan Program Imunisasi COVID-19 Kebangsaan peringkat Sabah, beliau berkata sebanyak 1.3 juta dos telah diberikan kepada rakyat negeri itu menerusi program tersebut sehingga hari ini.

Jumlah rakyat Sabah yang mendaftar sebagai penerima vaksin turut merekodkan peningkatan dengan 1.2 juta orang atau 43.8 peratus telah membuat pendaftaran di pelbagai platform disediakan, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


36 Penumpang Bas Ekspress Selamat Dalam Kemalangan Di Jalan Ranau – Telupid

RANAU; 13 NOVEMBER 2019 (Rabu) – 36 penumpang Bas Express dilaporkan selamat selepas bas dinaiki terlibat kemalangan jalanraya dengan sebuah kenderaan lain di Kampung Muruk, Jalan Ranau-Telupid, awal pagi tadi.

Difahamkan Bas Express berkenaan dalam perjalanan dari Tawau menuju ke Kota Kinabalu telah bertembung dengan kenderaan Isuzu Trooper. Bagaimanapun, akibat kemalangan tersebut, seorang penumpang bas terbabit, lelaki berumur 20 tahun mengalami cedera ringan dan dibawa ke Hospital menggunakan Ambulan.

Pusat Gerakan Operasi (PGO) Negeri Sabah menerima panggilan kecemasan 3.40 pagi sebelum Balai Bomba Penyelamat (BBP) daerah Ranau bergegas ke lokasi kemalangan pada jarak sejauh 10 kilometer menggunakan sebuah jentera Fire Rescue Tender (FRT), sebuah Emergency Medical Rescue Services (EMRS) diketuai PB Norazly Mohd Nouth bersama 4 anggota.

Menurut Komander Operasi, Pemandu kenderaan Isuzu Trooper terbabit, lelaki berumur 43 tahun mengalami cedera parah dan dikejarkan ke Hospital menggunakan jentera EMRS. Sementara itu, pemandu bas ekspres difahamkan tidak mengalami sebarang kecederaan.

Katanya, kedua-dua mangsa cedera parah dan cedera ringan terbabit telah dikeluarkan olah orang awam sebelum pasukan bomba tiba di lokasi kejadian.

Pihak Bomba menamatkan operasi pukul 4.45 pagi selepas memastikan tiada kemerbahayaan lain di lokasi kemalangan.


(VIDEO) Budak 3 Tahun Diculik, Dirogol 2 Lelaki Sebelum Kepalanya Dipenggal

Seorang kanak-kanak perempuan berusia tiga tahun diculik sebelum dirogol bergilir-gilir dan kepalanya dipenggal.

Difahamkan, mangsa yang sedang tidur tidak jauh dari ibunya, diculik suspek dari Stesen Tatanagar, bandar Jamshedpur, India, minggu lalu.

Sebaik terbangun dari tidur menyedari anak perempuannya hilang, si ibu terus mencari dan melaporkan kehilangannya anaknya itu serta mengesyaki rakannya terlibat dalam penculikan itu.

Polis kemudian menemui mayat mangsa berhampiran balai polis dalam keadaan tanpa kepala.

Susulan penemuan itu, polis menahan tiga suspek termasuk dua lelaki yang menculik mangsa kerana disyaki merogol dan membunuh kanak-kanak itu.

Rinku Shah, salah seorang suspek, baru saja keluar dari penjara atas kesalahan menculik dan cuba membunuh kanak-kanak terbabit pada 2015.

Dalam video rakaman kamera litar tertutup (CCTV) menunjukkan, Rinku, bapa kepada tiga orang anak itulah yang menculik mangsa.

Ketika disoal siasat, Rinku dan rakannya, Kailash memberitahu mereka merogol mangsa dan mencekiknya kerana mangsa menangis tanpa henti.

Rakan kepada ibu mangsa, Mondu Mandal, juga ditahan kerana disyaki terlibat dalam pemerdagangan kanak-kanak.


Empat Remaja Antara Ditahan Dalam Ops Cegah AADK Di Keningau

KENINGAU: Empat remaja berusia 16 dan 17 tahun ditahan dalam Ops Cegah Agensi Antidadah Kebangsaan (AADK) di beberapa kawasan di sini semalam.

Ketua Pegawai AADK Keningau, Azry Golbin @ Azmi berkata remaja terbabit merupakan antara 15 individu yang ditahan mengikut Seksyen 3(1) Akta Penagih Dadah, Rawatan & Pemulihan 1983 kerana disyaki sebagai penagih dadah.

“Empat kes remaja bawah umur akan dirujuk kepada Jabatan Kebajikan Masyarakat (JKM) Keningau bagi tujuan penentuan syor yang bersesuaian oleh Pegawai Akhlak menerusi jabatan berkenaan.

“Penahanan keempat-empat remaja berkenaan membabitkan tiga orang rermaja berumur 16 tahun dan seorang lagi 17 tahun iaitu dua lelaki dan dua perempuan,” katanya ketika dihubungi, di sini hari ini.

Azmi berkata tiga daripada kesemua suspek yang ditahan masih menjalani pengawasan pihak AADK Keningau bagi tempoh tiga tahun.

Katanya ketiga-tiga suspek bakal berhadapan dengan pendakwaan hukuman langgar syarat pengawasan yang melibatkan hukuman penjara selama tiga tahun beserta tiga sebatan rotan jika sabit kesalahan atas kesalahan menggunakan semula dadah dalam tempoh pengawasan.

Dalam pada itu, operasi yang berlangsung selama tiga jam itu turut berjaya menahan dua suspek perempuan yang turut positif ujian saringan dadah jenis Methamphetamine atau syabu.

Azry berkata tangkapan kes dadah yang melibatkan golongan wanita turut menunjukkan trend peningkatan yang ketara iaitu seramai 10 orang sehingga kini berbanding hanya dua orang dalam tempoh sama pada tahun lalu.

“Daripada angka yang dinyatakan ini, adalah menjadi suatu kebimbangan dan senario ini memperlihatkan bahawa golongan wanita adalah antara sasaran utama para pengedar dadah di daerah ini,”

Sehubungan itu, AADK memohon agar semua pihak terus melaporkan sebarang aktiviti penyalahgunaan dan penagihan dadah melalui pejabat AADK Keningau di talian 087 339886 bagi mengelakkan permasalahan dadah semakin berleluasa. – SabahNewsToday


11 Kereta Sapu Disita Langgar Syarat PKPB Di Lahad Datu

LAHAD DATU: Sebanyak 11 kereta disita manakala 34 individu ditahan, semalam, selepas didapati melanggar Perintah Kawalan Pergerakan Bersyarat (PKPB) yang dikuatkuasakan.

Dalam operasi di Jalan Tengah Nipah, di sini, bermula jam 7 pagi itu mendapati, semua kereta persendirian berkenaan digunakan sebagai kereta sapu.

Ketua Polis Daerah Lahad Datu Asisten Komisioner Nasri Mansor, berkata kesalahan utama dikesan adalah menaiki kenderaan persendirian (kereta sapu) yang mana pemandu dan penumpang tidak tinggal serumah.

Katanya, kesalahan melanggar Peraturan 9 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (No 6) 2020.

“Semua yang ditahan berusia 18 hingga 68 tahun itu juga boleh dihukum mengikut Peraturan 15(1) Peraturan yang sama.

“Daripada 34 yang ditahan, 17 individu adalah warga tempatan membabitkan 10 wanita dan tujuh lelaki dan mereka semua dikenakan kompaun,” katanya ketika dihubungi, hari ini.

Nasri berkata, manakala selebihnya warga asing membabitkan enam wanita dan 11 lelaki warga asing pula ditahan untuk membantu siasatan lanjut mengikut Seksyen 6(1)(c) Akta Imigresen.

Katanya, 11 kenderaan yang disita turut disiasat mengikut Seksyen 64(1) Akta Pengangkutan Jalan (APJ) 1987.

“Operasi ini membabitkan lapan anggota dan pegawai dari Bahagian Siasatan Penguatkuasaan Trafik Daerah Lahad Datu yang menjalankan tugas pemantauan OP COVID-19 (PKPB),” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Esszone Dilanjutkan Hingga 29 Julai

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan sehingga 29 Julai depan.

Pesuruhjaya Polis Sabah Datuk Hazani Ghazali berkata, perintah berkurung itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan hari ini.

Hazani berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bot Karam Di Perairan Kimanis, 7 Penumpang Terselamat

KOTA KINABALU: Tujuh lelaki berhadapan detik cemas apabila bot yang dinaiki karam di perairan Kimanis, Papar hari ini.

Dalam kejadian kira-kira pukul 12 tengah hari itu, kesemua mangsa berjaya diselamatkan oleh anggota Agensi Penguatkuasaan Maritim Malaysia (Maritim Malaysia) Sabah.

Pengarah Maritim Sabah dan Labuan, Laksamana Pertama Maritim Datuk Mohd. Rosli Abdullah berkata, Pusat Kawalan Operasi Maritim (MRSC) menerima panggilan kecemasan mengenai kejadian tersebut kira-kira pukul 12.06 tengah hari.

“Dengan maklumat itu, Maritim Malaysia mengaktifkan operasi mencari dan menyelamat (SAR) pada pukul 12.45 tengah hari dengan mengerahkan Kapal Maritim (KM) Ikhlas serta bot Pengawal 39 menuju ke lokasi kejadian.

“Berdasarkan maklumat awal, kejadian itu membabitkan dua buah bot iaitu sebuah bot besi berukuran empat meter karam sepenuhnya dan bot kedua yang berukuran 10 meter hampir tenggelam,” katanya dalam satu kenyataan hari ini.

Mohd.Rosli berkata, tujuh orang mangsa yang berada di lokasi kejadian diarahkan oleh MRSC untuk memakai jaket keselamatan sementara menunggu bantuan tiba.

“Sebaik sahaja pasukan penyelamat tiba di lokasi kira-kira pukul 1.42 petang, kesemua mangsa berada dalam keadaan selamat dan sedang berdiri di atas bot yang hampir tenggelam,” katanya.

Jelas beliau, kesemua mangsa yang juga kontraktor bagi kerja-kerja pemasangan di perairan Kimanis itu kemudian dibawa ke Jeti Maritim Sepanggar untuk tindakan selanjutnya. – Utusan Online


Nelayan Hilang Ketika Keluar Memancing

SANDAKAN: Seorang nelayan warga tempatan dikhuatiri lemas selepas dilaporkan hilang ketika keluar memancing menggunakan sampan di perairan Telukan Sandakan sejak pagi Khamis lepas.

Pengarah Zon Maritim Sandakan, Kepten Maritim Zainudin Mohd Zuki berkata mangsa, Joekinal Angkalamai berumur 36 tahun dikatakan keluar memancing bersendirian pada pukul 10 pagi.

“Mangsa kebiasaannya akan pulang sebelum pukul 5 petang selepas keluar memancing,” katanya.

Beliau berkata isteri mangsa, Amy Mohd Shik telah membuat laporan polis semalam selepas suaminya sudah lebih 24 jam tidak pulang ke rumah.

“Bertindak daripada maklumat yang diterima daripada Ibu Pejabat Polis Daerah Sandakan pada pukul 2.50 petang semalam, Agensi Penguatkuasaan Maritim Malaysia (Maritim Malaysia) Zon Maritim Sandakan (ZM Sandakan) memaklumkan kepada Pusat Penyelaras Mencari dan Menyelamat Maritim (MRSC) Kota Kinabalu untuk mengaktifkan operasi mencari dan menyelamat (SAR),” katanya.

Zainudin berkata SAR diaktifkan pada pukul 3.50 petang semalam dengan penugasan sebuah bot milik Maritim Malaysia dan sebuah bot lagi milik Polis Diraja Malaysia (PDRM) dengan radius sektor pencarian 5 batu nautika.

“Terkini, SAR masuk hari kedua dibahagikan kepada empat sektor pencarian seluas 20 batu nautika persegi,” katanya.

Beliau berkata SAR telah melibatkan dua bot dari Maritim Malaysia dan dua bot dari Polis Diraja Malaysia (PDRM) manakala Tentera Laut Diraja Malaysia (TLDM), Jabatan Bomba dan Penyelamat (BOMBA) serta Angkatan Pertahanan Awam Malaysia (APM) masing-masing menghantar sebuah bot dengan kekuatan anggota keseluruhan seramai 35 orang.

Zainudin mengingatkan orang ramai agar segera menyalurkan sebarang aduan atau kecemasan di laut dengan menghubungi terus bilik operasi 24 jam Zon Maritim Sandakan di talian 089- 229504 atau talian MERS 999.


Polis Tahan 7 Penagih Dan Seorang Pengedar Dadah

POLIS TAHAN TUJUH PENAGIH DAN SEORANG PENGEDAR DADAH

PAPAR: Polis Papar terus menggandakan usaha membanteras penyalahgunaan dadah di daerah ini apabila berjaya menahan tujuh penagih dan seorang pengedar dadah, semalam.

Operasi dijalankan oleh Bahagian Siasatan Jenayah Narkotik Ibu Pejabat Polis Daerah (IPD) Papar di sekitar kawasan Kampung Laut Papar, kira-kira jam 6 pagi.

Ketua Polis Daerah Papar, Deputi Superintendan Batholomew Ak Umpit berkata hasil operasi itu, pihaknya berjaya menahan lapan lelaki berusia lingkungan 20 hingga 50 tahun.

Katanya ujian saringan awal air kencing yang dijalankan terhadap semua suspek didapati positif dadah jenis syabu.

“Hasil daripada tangkapan itu, polis turut berjaya merampas dadah seberat 1.07 gram daripada salah seorang suspek.

“Suspek terbabit ditahan untuk siasatan mengikut Seksyen 12(2) Akta Dadah Berbahaya (ADB) 1952 yang memperuntukkan hukuman denda RM100,000 atau penjara maksimum lima tahun atau kedua-duanya jika sabit kesalahan,” katanya hari ini.

Batholomew berkata tujuh lagi suspek yang ditahan pula akan disiasat mengikut Seksyen 15(1)(a) Akta Dadah Berbahaya 1952 yang memperuntukkan hukuman penjara maksimum dua tahun atau denda sehingga RM5,000 dan pengawasan polis tidak lebih tiga tahun, jika sabit kesalahan.

Sementara itu, Batholomew berkata kejayaan operasi ini adalah salah satu usaha Polis Diraja Malaysia (PDRM) khususnya bagi IPD Papar dalam mengatasi masalah penyalahgunaan dadah.

“Operasi ini juga dijalankan bagi mencegah sebarang aktiviti jenayah daripada berlaku di daerah ini.

“Sehubungan itu, polis menasihatkan orang ramai yang mempunyai sebarang maklumat berkaitan penyalahgunaan dadah di daerah ini supaya disalurkan kepada boleh pihak PDRM khususnya IPD Papar untuk tindakan selanjutnya,” katanya.


Bekas Tahanan Abu Sayyaf Mahu Kembali Bekerja Di Laut

KUALA LUMPUR, 8 Jun – “Saya tidak punyai pilihan selain melupakan peristiwa pahit itu dan bekerja di laut semula untuk mencari rezeki,” luah hati Tayudin Anjut, 48, seorang daripada bekas kru kapal tunda yang menjadi mangsa culik kumpulan militan Abu Sayyaf pada 2016.

Bapa kepada sepasang cahaya mata yang berusia 7 dan 14 tahun itu kini hanya menjalankan perniagaan makanan secara kecil-kecilan di Taman Ria Tawau, Sabah bagi menampung perbelanjaan keluarga kecilnya.

Menurutnya, kesempitan hidup yang dialaminya kini selepas menjadi tahanan membuatkan beliau nekad dengan keputusan kembali semula bekerja sebagai kru kapal tunda untuk meneruskan kehidupan.

“Saya akan berjumpa doktor berkenaan keadaan kesihatan saya dulu kerana sejak peristiwa itu saya sering kebas-kebas pada bahagian kaki. Selepas peristiwa culik itu memang saya tidak turun ke laut langsung.

“Jika semuanya baik, insyaAllah akan turun bekerja di laut selepas raya ini kerana itu sahaja kemahiran yang saya ada,” katanya ketika dihubungi Bernama.

Tayudin dan empat rakannya iaitu Abdul Rahim Summas, Jumadil Rahim, Mohd Ridzuan Ismail dan Fandy Bakran adalah kru kapal tunda Serudong Tiga diculik kumpulan Abu Sayyaf di perairan Dent Haven di Lahad Datu, Sabah, pada 18 Julai 2016.

Kesemua mereka diselamatkan selepas lapan bulan menjadi tahanan kumpulan pengganas itu.

Mengimbau peristiwa itu, Tayudin berkata dia dan rakan-rakannya dilayan seperti hamba abdi dengan dipaksa memasak untuk anggota kumpulan berkenaan dan hanya diberi sisa-sisa makanan, selain sering kali diugut untuk dipancung kepala.

Menurutnya, beliau bersyukur apabila terselamat daripada tahanan itu dan dapat kembali semula menjalani kehidupan seperti biasa bersama anggota keluarga dan rakan-rakannya.

“Saya dan bekas mangsa culik lain masih berhubung baik dan kami sudah seperti keluarga. Saya tidak mahu peristiwa itu mengganggu kehidupan saya, selepas ini tumpuan adalah untuk menyara keluarga dengan baik,” ujarnya.


‘Orang Cina Lebih Faham Jika Guna Contoh Pornografi’

KUALA LUMPUR: Penjelasan mengenai kekeliruan berhubung tulisan Jawi lebih mudah difahami masyarakat Cina jika menggunakan konteks ‘tidak serius’ seperti bahan pornografi.

Ahli Parlimen Kluang, Wong Shu Qi, berkata tidak salah baginya menggunakan contoh sedemikian kerana ia berjaya mengubah persepsi masyarakat Cina yang selama ini menganggap tulisan Jawi hanya untuk agama Islam.

“Dalam beberapa sesi dialog yang saya adakan, ramai hadirin ketawa apabila melihat perbandingan ini dan menerima hakikat bahawa mereka sudah salah faham terhadap tulisan Jawi.

“Saya sengaja gunakan cara lebih menarik, tidak serius. Saya pernah tunjukkan dokumen lama kerajaan menggunakan tulisan Jawi dan bahasa Inggeris, tetapi contoh itu tidak kuat (untuk memberi penjelasan).

“Menerusi kaedah ini, lebih ramai faham apa yang saya sampaikan, sekali gus berjaya memecahkan mitos dan persepsi bahawa Jawi bukan tulisan agama, tetapi tulisan nusantara,” katanya kepada BH, hari ini.

Beliau berkata demikian ketika diminta mengulas video tular menunjukkan Shu Qi mengaitkan tulisan Jawi pernah digunakan bagi menulis buku pornografi suatu ketika dulu, bagi menjelaskan tulisan itu tidak terhad kepada agama Islam semata-mata.

Terdahulu dalam satu kenyataan, Shu Qi berkata, contoh itu digunakan dalam dialog tertutup bersama Persatuan Tiong Hwa Kluang dan wakil 27 persatuan masyarakat Cina di Kluang, Johor pada 9 Ogos lalu, bagi memberi penerangan berhubung isu tulisan Jawi.

Pada sesi itu, beliau menggunakan tiga contoh bagi membuktikan tulisan Jawi tidak khusus kepada Islam iaitu ia pernah digunakan dalam kitab lama agama Kristian pada abad ke-19 dan penggunaan Jawi dalam pelbagai bahan bacaan termasuk pornografi sebelum 1956.

Selain itu, beliau turut menjelaskan dalam sesi dialog itu hampir tiada pihak yang menganggap kaligrafi Cina hanya khusus untuk agama Buddha walaupun ia banyak digunakan dalam manuskrip agama itu.

Bagaimanapun, beliau mendakwa ucapannya dirakam tanpa kebenaran seorang pemimpin MCA yang turut hadir dan dimuat naik ke akaun media sosial Naib Pengerusi Pemuda MCA Kluang, Joan Ng, sebelum sebahagian rakaman itu disebarkan tentera siber UMNO.

Ditanya jika ada persatuan yang hadir sesi dialog itu mengubah pendirian dan bersetuju dengan pelaksanaan tulisan Jawi dan khat di sekolah, Shu Qi berkata, belum ada yang mengeluarkan kenyataan rasmi berhubung perkara itu.

“Selepas sesi dialog, mereka mengadakan mesyuarat dan membuat satu keputusan akan keluarkan kenyataan mengenainya. Saya tidak tahu apa keputusan itu kerana saya tiada dalam mesyuarat.

“Setakat ini, saya belum dapat kenyataan itu, tetapi dimaklumkan mereka akan serahkannya menerusi satu memorandum kepada saya, Ahli Dewan Undangan Negeri (ADUN) di sini, Menteri Pendidikan dan Timbalan Menteri Pendidikan,” katanya.

Ditanya sama ada beliau mahu memohon maaf kerana menggunakan contoh dilihat tidak sensitif kepada orang Melayu, Shu Qi berkata, penggunaan Jawi dalam bahan lucah adalah fakta tidak boleh dinafikan.

“Pada yang tersinggung, tak apalah. Ini fakta, kita tak boleh nafikan. Bahasa Mandarin juga ada digunakan dalam novel lucah.

“Terpulanglah pada netizen dan orang ramai mahu kritik saya. Yang penting, setiap kaum di Malaysia perlu ada keyakinan terhadap kebudayaan sendiri,” katanya.


Zamani Slam Sah Bergelar Suami Kepada Juliana

KUALA LUMPUR: Penyanyi Zamani Ibrahim, 48, menamatkan zaman bujang dengan gadis pilihan hati dikenali sebagai Nur Juliana pada sebuah majlis tertutup di sini, malam tadi.

Maklumat daripada perkongsian Instagram Zamani Ibrahim Music Entertainment (Zime) milik penyanyi itu, menyatakan majlis berlangsung secara tertutup atas permintaan keluarga.

“Dengan izin Allah Yang Maha Esa dan Maha Mengetahui, selesai sudah majlis pernikahan saya dan isteri pada 20 September (malam tadi).

“Saya ingin mengucapkan terima kasih tidak terhingga kepada semua pihak yang menolong menjayakan majlis ini.

“Saya sekeluarga memohon ampun dan maaf jika ada yang terguris perasaan jika majlis ini berlangsung tanpa pengetahuan mereka. Semua ini demi menghormati permintaan keluarga,” luah Zamani.

Tambah bekas vokalis kumpulan Slam itu, majlis resepsi akan diadakan pada tarikh yang akan diberitahu kelak.

“Terima kasih kepada semua yang sentiasa mendoakan kesihatan dan kebahagiaan kami,” katanya.

Sementara itu, bekas pengurus Zamani, Johan Aziz yang pernah mengendalikan karier penyanyi berkenaan selama 26 tahun, mendoakan kebahagiaan mereka.

“Saya doakan rumah tangga yang dibina kekal hingga ke jannah.

“Lama mereka berkawan dan inilah keputusan terbaik. Selamat menempuh kehidupan baharu,” katanya.

Sebelum ini, Zamani pernah memberitahu dia merancang menunaikan umrah bersama Juliana, November depan.


Jumlah korban bencana di Filipina meningkat

Manila: Jumlah kematian akibat tanah runtuh dan banjir di tengah Filipina yang dicetuskan tekanan rendah tropika meningkat kepada 85 orang dan 20 lagi masih hilang, kata pegawai semalam yang memberitahu pasukan penyelamat sukar tiba ke penempatan yang terputus hubungan.

Pengarah eksekutif agensi bencana kebangsaan, Ricardo Jalad berkata, kebanyakan mangsa termasuk kanak-kanak terbunuh apabila rumah mereka ditimbus tanah runtuh yang berpunca daripada hujan lebat selama beberapa hari di beberapa wilayah di tengah Filipina.

“Jika kami tidak menemui mangsa yang hilang atau mereka ditemui sudah mati, jumlah kematian menjadi 105. Kami harap ia tidak berlaku,” katanya.

Keadaan cuaca dikenali sebagai tekanan rendah tropika yang bergerak keluar dari Filipina pada Ahad lalu membawa hujan lebat yang mencetuskan tanah runtuh dan banjir besar di Bicol serta timur rantau Visayas.

Kerajaan meletakkan tiga wilayah sebagai kawasan bencana bagi membolehkan bantuan kecemasan disalurkan.

Bicol dengan populasi 5.8 juta penduduk adalah yang paling teruk terjejas dengan 68 terbunuh akibat banjir dan tanah runtuh.

Pasukan penyelamat termasuk polis dan tentera menggunakan jentera berat untuk mengalihkan halangan di jalan raya serta masuk ke kawasan banjir menggunakan bot getah.

“Matahari sudah muncul dan hujan pun semakin reda. Kami harap banjir akan surut,” kata anggota penyelamat di Bicol, Ronna Monzon. – Reuters


Industri Pelancongan Stabil, Sabah Ambil Inisiatif Tarik Pelancong Eropah

KOTA KINABALU: Ketua Menteri, Datuk Seri Panglima Mohd. Shafie Apdal yakin industri pelancongan Sabah tidak akan lumpuh dengan keputusan menggantung sementara waktu semua penerbangan dari China ke Sabah.

Beliau berkata, industri pelancongan masih berada dalam keadaan stabil biarpun sekatan penerbangan itu terpaksa diambil berikutan penularan wabak koronavirus.

Katanya, sebagai alternatif kerajaan turut berusaha mempromosikan sektor pelancongan negeri ke Eropah bagi menarik kehadiran pelancong dari beberapa negara di benua itu untuk datang ke Sabah.

Menurutnya, banyak langkah-langkah telah dilaksanakan sejak tahun lalu oleh Kementerian Pelancongan, Kebudayaan dan Alam Sekitar bagi mempromosikan Sabah ke pasaran luar negara.

“Kita sudah mengambil inisiatif mempromosikan Sabah di United Kingdom, Jerman, Australia serta Istanbul, Turki.

“Malah, saya juga telah berbincang dengan syarikat penerbangan AirAsia supaya membawa pelancong dari Australia dan New Zealand datang ke Sabah tahun ini.

“Ini adalah langkah yang kita harap dapat direalisasikan dalam kita berdepan situasi yang dihadapi sekarang.

“Dalam menggerakkan ekonomi, kita tidak boleh bergantung kepada satu sumber sahaja sekiranya mahu mengekalkan kemampanan industri pelancongan di negeri ini,” katanya ketika mengulas mengenai usaha mengurangkan impak penggantungan penerbangan dari China ke Sabah.

Beliau berkata demikian selepas Majlis Pelancaran Kelulusan Pembangunan Dalam Tempoh 24 jam yang dibangunkan oleh Dewan Bandaraya Kota Kinabalu, di sini hari ini.

Mohd. Shafie berkata, Menteri Pelancongan, Kebudayaan dan Alam Sekitar, Datuk Christina Liew juga akan ke beberapa negara lain seperti Rusia dan Norway yang diketahui mempunyai kekayaan serta Keluaran Dalam Negara Kasar (KDNK) yang tinggi.

“Mereka (orang Norway) ini berminat dengan konservasi dan kita sendiri mempunyai pusat konservasi di Imbak Kanyon dan Lembah Danum yang pastinya boleh menarik pelancong ini.

“Pelancong bukan hanya ingin melihat pulau-pulau dan mendaki Gunung Kinabalu, pelancong atau penyelidik juga boleh melihat keindahan alam dan hutan semula jadi yang terdapat di Sabah, penyelidik boleh membuat kajian selama dua hingga tiga bulan di Sabah.

Dalam masa sama katanya, kemasukkan pelancong domestik dari Semenanjung Malaysia juga perlu dipertingkatkan.

Katanya, beliau akan meminta Christina mengadakan perbincangan dengan penggiat industri pelancongan untuk menyesuaikan pakej pelancongan domestik bagi menarik lebih banyak kemasukan pelancongan tempatan ke negeri ini.


Dua Warga Asing Ditahan Bersama Rokok Seludup Di Lahad Datu

LAHAD DATU: PasukanPolis Marin (PPM) menahan dua warga asing dan merampas 800 bungkus rokok seludup di sebuah rumah atas air di Kampung Yayasan Sabah, Lahad Datu hari ini.

Lelaki berusia 17 dan 30 tahun itu ditahan bersama rokok seludup yang dianggarkan bernilai RM11,616 pada 4.30 petang.

Pegawai Pemerintah Markas Operasi PPM Lahad Datu Superintendan Gan Ping Sin berkata, sebelum kejadian pihaknya menerima makluman lalu sepasukan anggota dihantar ke lokasi bagi menjalankan pemeriksaan.

Menurutnya, sebaik tiba di rumah itu anggota bertugas berjaya menemui bungkusan berkenaan.

“Sebaik diperiksa bungkusan berkenaan berisi rokok seludup pelbagai jenama seperti Astro Black Menthol, Astro Menthol King, dan Astro Ice Blue Berry Fuze.

“Dua lelaki warga asing yang berada di lokasi itu turut diberkas bagi membantu siasatan.

“Suspek dan barang-barang rampasan dibawa ke Markas Operasi PPM Lahad Datu untuk tindakan lanjut,” katanya dalam satu kenyataan media hari ini.

Ping Sin berkata, siasatan diteruskan mengikut Seksyen 135(1)(d) Akta Kastam 1967. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga projek untuk kemudahan penduduk Sandakan akan dimula pada tahun ini

KOTA KINABALU, 23 Feb – Tiga projek untuk kemudahan penduduk daerah Sandakan yang membabitkan peruntukan berjumlah RM128 juta akan dilaksanakan pada tahun ini.

Ia hasil pertemuan antara Anggota Parlimen Sandakan, yang juga Menteri Kesihatan dan Kesejahteraan Rakyat Sabah, Datuk Stephen Wong Tien Fatt dengan Menteri Kewangan, Lim Guan Eng di Kuala Lumpur, semalam.

Wong dalam satu kenyataan di sini, hari ini, berkata projek pertama adalah membaikpulih bangunan lama Hospital Duchess of Kent Sandakan dengan kos RM8 juta.

Katanya projek itu kini dalam proses menyiapkan dokumen tender dan dijangka akan dimulakan pada Mei ini.

Projek kedua ialah Rancangan Tebatan Banjir Sungai Anib Sandakan dan sejumlah RM40 juta akan diperuntukkan dengan kini tender telah dipanggil.

Beliau berkata projek ketiga ialah pemanjangan landasan lapangan terbang Sandakan yang melibatkan kos sebanyak RM80 juta akan dimulakan tidak lama lagi.

“Saya merakamkan penghargaan terhadap keprihatinan Lim dan Kerajaan Persekutuan melaksanakan projek untuk manfaat rakyat dan daerah Sandakan,” katanya.

Wong berkata dalam pertemuan itu, beliau juga membangkitkan isu peningkatan bajet peruntukan untuk memperbaiki hospital di Sabah, pengecualian cukai untuk sekolah dan badan agama, menubuhkan Pusat Transformasi Bandar Sandakan (UTC) dan Skim Persaraan untuk Pencen Lembaga Pelabuhan Sabah.


52 Individu Dikompaun Di Penampang Gagal Jaga Jarak Sosial

PENAMPANG: Seramai 52 individu dikenakan kompaun atas kesalahan ingkar prosedur standard operasi (SOP) Perintah Kawalan Pergerakan Pemulihan (PKPP) kerana gagal menjaga jarak sosial di sekitar Penampang sejak 23 Julai hingga semalam.

Sepanjang operasi selama tiga hari itu, pemantauan PKPP dijalankan di beberapa lokasi tumpuan seperti kafe.

Ketua Polis Daerah Penampang, Deputi Superintendan Mohd Haris Ibrahim berkata, sepanjang operasi itu, seramai 52 orang dikenakan kompaun selepas didapati melanggar arahan PKPP.

Katanya, semua yang dikenakan kompaun berusia 15 hingga 40 tahun selepas didapati berkumpul di premis tanpa mengamalkan penjarakan sosial.

“Seramai 52 individu membabitkan pelanggan kafe dikompaun kerana tidak mematuhi arahan PKPP.

“Operasi ini akan diteruskan dari semasa ke semasa dalam usaha untuk memutuskan penularan pandemik Covid-19,” katanya menerusi satu kenyataan, hari ini.

Mohd Haris berkata, tindakan kompaun mengikut Peraturan-Peraturan Pencegahan dan Pengawalan Penyakit Berjangkit 2020 Peraturan 3 Dalam Jadual Aktiviti Terlarang.

Sehubungan itu, Mohd Haris menasihati orang ramai khususnya di daerah itu supaya sentiasa mematuhi SOP PKPP.

“Kita minta orang ramai supaya sentiasa mematuhi SOP ditetapkan, ini kerana kita dapati sikap masyarakat khususnya di daerah ini seolah-oleh mengabaikan SOP yang digariskan,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


NASA Beri Amaran, Asteroid Sebesar Piramid Giza Lintas Bumi Pada Jarak Dekat Esok

NASA baru-baru ini mengesahkan batuan angkasa, Asteroid 2016 AZ8 akan terbang melintasi Bumi pada jarak yang agak dekat, Isnin ini.

Asteroid yang mempunyai kelebaran 430 meter ini akan terbang pada jara 2.3 juta batu daripada Bumi.

Apa yang mengejutkan, pemerhatian lanjut yang dibuat oleh NASA mengesahkan 2016 AZ8 bukanlah satu-satunya asteroid batuan angkasa yang bakal terbang melintasi Bumi, sebaliknya ia diekori satu lagi batuan angkasa dengan bentuk seolah-olah sebatang curut.

NASA kemudian mengesahkan asteroid berbetuk curut yang lebih kecil itu bertindak seperti bulan yang terbang sambil mengelilingi 2016 AZ8 pada jarak kira-kira 400 meter dan mempunyai lebar 180 meter.

2016 AZ8 dianggarkan mempunyai kelebaran seperti ibupejabat Pentagon di Amerika Syarikat dan sebesar sebuah Piramid Giza di Mesir. Bagiamanpun, asteroid ini dijangka akan benar-benar memberi ancaman kepada Bumi menjelang kurun ke-23.

Pada saiz tersebut, sebarang impak hentaman kepada Bumi boleh meninggalkan kesan kemusnahan yang amat binasa biarpun pakar astronomi ragu-ragu bencana berkenaan boleh berlaku.

Berdasarkan pengiraan yang dibuat oleh Program Pengiraan Kesan Hentaman Kepada Bumi, mana-mana objek batuan angkasa bersaiz seperti Imperial College London akan mempunyai daya kekuatan seperti letupan 3,300 megaton TNT.

Bagaimanapun, daya hentaman juga bergantung kepada kelajuan AZ8 memasuki atmosfera Bumi. Namun begitu, sekiranya bencana berkenaan benar-benar berlaku, manusia berisiko untuk pupus.


Polis Cari Pesakit Covid-19 Lari Dari Hospital Lahad Datu

LAHAD DATU: Polis memburu seorang lelaki positif COVID-19 yang melarikan diri dari Hospital Lahad Datu, semalam.

Suspek, Firdaus Abdul Halim, 30, melarikan diri pada jam 8.07 malam ketika proses dokumentasi oleh pihak hospital.

Ketua Polis Daerah Lahad Datu, Asisten Komisioner Rohan Shah Ahmad, berkata suspek dihantar ke Jabatan Kecemasan Hospital Lahad Datu, selepas mengadu demam dan hilang deria rasa.

Katanya, suspek dibawa ke hospital untuk menjalani ujian calitan RTK COVID-19 sebelum disahkan positif.

“Ketika proses dokumentasi dijalankan oleh kakitangan hospital, suspek melarikan diri,” katanya dalam kenyataan media, hari ini.

Rohan berkata, orang ramai yang mempunyai maklumat boleh berhubung dengan Ibu Pejabat Polis Daerah (IPD) Lahad Datu atau balai polis berhampiran,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wira Warisan Lapor Polis Terhadap Akaun Facebook Jinggodok Soraya

KOTA KINABALU: Satu laporan polis dibuat oleh Wira Warisan Sabah di Balai Polis Karamunsing hari ini berhubung status sebuah akaun Facebook bernama Jinggodok Saroya yang disifatkan mengundang prasangkan negatif terhadap Parti Warisan Sabah (Warisan).

Laporan itu dibuat oleh Timbalan Ketuanya, Mohd. Ismail Ayob bagi meminta pihak polis melakukan siasatan terhadap akaun berkenaan.

Mohd. Ismail berkata, dalam status tersebut, pemilik akaun mengaku seorang kakitangan awam bahagian bancian yang membanci daerah dan kampung di seluruh Sabah.

“Dalam status tersebut dia menyatakan bahawa ramai penduduk kampung yang didapati seperti pendatang asing tetapi memiliki kad pengenalan.

“Saya membuat laporan polis kerana risau, tulisan beliau di Facebook boleh menyebabkan ketegangan antara kaum dan agama di Sabah,” katanya dalam laporan itu.

Berdasarkan pemeriksaan, pemilik akaun itu yang dipercayai seorang wanita turut memuatkan beberapa status yang mempersoalkan tentang pelaksanaan Pas Sementara Sabah (PSS).

Sementara itu, Mohd. Ismail berkata, beliau kecewa kerana rakyat Sabah yang selama ini dapat hidup aman dan harmoni dalam masyarakat majmuk sejak sejak akhir-akhir ini diapi-apikan oleh sentimen perkauman olehpihak yang tidak bertanggungjawab.

Hadir bersama beliau ketika membuat laporan ialah Ketua Penerangan Wira Warisan Sabah, Mohd Firdaus Diun, exconya, Tsabbit Aqdamana beberapa pimpinan lain.


Kelibat Buaya Tembaga Tarikan Baharu Pelancongan Labuan

LABUAN : Seekor buaya tembaga ditemui di Sungai Kinabenuwa Labuan pada petang Selasa lalu oleh seorang jurugambar yang ingin merakamkan kelibat reptilia itu setelah viral video penemuan buaya tersebut di media sosial.

Menurut Ramlen Salleh, beliau menemui reptilia sepanjang kira-kira 3 meter itu sedang berjemur ketika air sedang surut.

Tujuan beliau merakamkan gambar buaya tersebut adalah sebagai koleksi peribadi sahaja.

“Lebih tiga minggu saya ke Sungai Kinabenuwa untuk merakamkan gambar buaya yang viral dalam media sosial dan akhirnya pada petang Selasa reptilia itu muncul di bawah pokok bakau. Dalam masa yang sama saya juga membuat sedikit kajian tentang sifat reptilia tersebut dan hubungkaitnya dengan habitat paya bakau,”jelas beliau ketika ditemui di tempat kejadian pada Rabu.

Tambah Ramlen lagi, pihak berwajib perlu memasang papan tanda amaran bagi makluman kewujudan buaya di kawasan tersebut kerana lokasi itu turut menjadi tumpuan pemancing pada hujung minggu.

Ramai yang memberikan reaksi agar pihak berwajib membiarkan sahaja reptilia itu hidup di kawasan paya bakau Kinabenuwa yang menjadi salah satu lokasi eko-pelancongan di Wilayah Persekutuan Labuan.

Kehadiran buaya itu akan menjadi nilai tambah tarikan eko-pelancongan Kinabenuwa Labuan.“Penemuan buaya tembaga itu sesuatu yang menarik untuk dijadikan daya tarikan pelancong tempatan dan antarabangsa ke Wilayah Persekutuan Labuan,”katanya.


6 anggota bomba maut ketika operasi SAR

PUCHONG: Enam anggota Pasukan Penyelamat Di Air (PPDA) maut ketika melakukan operasi mencari dan menyelamat (SAR) seorang remaja lelaki yang lemas di Lombong Taman Putra Perdana berhampiran Perumahan La Cottage, di sini,

Dalam kejadian itu, empat anggota dari Balai Bomba dan Penyelamat (BBP) Pelabuhan Klang iaitu

Mohd Fatah Hashim, 34; Izatul Akma Wan Ibrahim, 32; Mazlan Omarbaki, 25 dan Yahya Ali, 24, serta dua anggota dari BBP Shah Alam iaitu Adnan Othman, 33 dan Muhammad Hifdzul Malik Shaari, 25, ditemui lemas ketika operasi mencari remaja lelaki berusia 17 tahun yang dilaporkan lemas di lokasi kejadian.

Jurucakap bomba Selangor berkata, pihaknya menerima panggilan kecemasan berhubung kejadian lemas membabitkan remaja lelaki itu pada jam 5.19 petang tadi.

“Seramai 10 anggota bersama dua jentera dari BBP Cyberjaya dan Shah Alam dikerahkan ke lokasi kejadian selain dibantu beberapa anggota PPDA dari BBP Shah Alam dan BBP Pelabuhan Klang.

“Bagaimanapun, ketika operasi SAR dilakukan, enam anggota PPDA terbabit dilaporkan lemas sebelum semua mangsa dibawa naik,” katanya ketika dihubungi, di sini, hari ini.

Katanya, pasukan perubatan yang berada di lokasi memberi rawatan pernafasan awal (CPR) kepada semua mangsa.

“Namun, kesemua mangsa disahkan meninggal dunia di lokasi kejadian dan mayat mereka dihantar ke Hospital Serdang untuk bedah siasat.

“Mayat remaja lelaki yang dilaporkan lemas di lokasi berkenaan masih belum ditemui,” katanya.


‘Bossku Penyakit Gila? Mari Sini Cakap Depan-Depan, Saya Sudah Sampai Sabah’ – Najib

KOTA KINABALU: Datuk Seri Najib Tun Razak mencabar calon Parti Warisan Sabah (Warisan) di Kimanis, Datuk Karim Bujang untuk berhadapan dengannya susulan kenyataannya mengatakan laungan “bossku” adalah penyakit gila.

Kata bekas perdana menteri itu, beliau sudah sampai di Sabah untuk ‘mencari’ calon yang mewakili Pakatan Harapan dan Warisan itu.

“Mana dia calon PH Warisan? Dia ke yang cakap teriak ‘bossku’ adalah penyakit gila?

“Mari sini cakap depan-depan. Saya dah sampai Sabah,” katanya dalam status terbaharu di akaun Facebooknya pada Sabtu.

Sebelum ini, semasa berucap pada Program Bengkel Kemahiran Menjahit sempena kempen Pilihan Raya Kecil (PRK) P.176 Kimanis di Bongawan, Karim hairan dengan sambutan luar biasa terhadap kehadiran Najib di Membakut, 4 Januari lalu.

Katanya, mereka yang melaungkan nama Najib Razak dengan panggilan “Bossku” sebagai salah satu daripada penyakit gila.


Rina Adakan Ziarah Prihatin Pesakit Kronik Di Sabah

KOTA BELUD, 5 Julai: Menteri Pembangunan Wanita, Keluarga dan Masyarakat (KPWKM) Datuk Seri Rina Mohd Harun hari ini mengadakan ziarah prihatin ke atas beberapa individu yang menghadapi masalah kesihatan di sini.

Rina berkata dalam lawatan itu, kementerian melalui Jabatan Kebajikan Masyarakat (JKM) telah meluluskan permohonan bantuan kepada individu berkenaan bagi meringankan beban keluarga yang terlibat.

“Kami telah menyampaikan surat kelulusan (bantuan) itu kepada keluarga berkenaan termasuk warga emas yang terlantar sakit,” katanya kepada pemberita selepas mengadakan ziarah prihatin, di sini hari ini.

Terdahulu Rina melawat seorang remaja Nur Alia Emeida Timothy, 14, yang disahkan menghidap kanser medulloblastoma sejak 2018 di Kampung Limatok.

Anak sulung kepada pasangan suami isteri Timothy Minsin dan Siti Norlela Mohd Albe itu masih mendapat rawatan di Hospital Wanita dan Kanak-Kanak Likas, Kota Kinabalu.

Menurut Siti Norlela, anak sulungnya itu telah menjalani dua kali pembedahan pada hujung 2018 dan awal 2019 untuk membuang ketumbuhan di bahagian belakang kepala anaknya itu.

“Sekarang ini dia (Nur Alia) masih dalam pemerhatian doktor selepas rawatan kemoterapinya sudah selesai dan kini kesihatannya semakin bertambah baik,” katanya.

Rina kemudiannya melawat seorang lelaki warga emas, merupakan pesakit kronik serta daif iaitu Gumbulu Goyang, 83, yang menetap di Kampung Pirasan.

Beliau berkata bantuan di bawah Yayasan Kebajikan Negara (YKN) turut disalurkan termasuk tilam bagi keselesaan warga emas itu selain bakul makanan.

Beliau turut melawat seorang pesakit kronik Azizan Musari, 26, yang terlantar selepas terlibat dalam kemalangan jalan raya pada 2017.

Akibat daripada kemalangan motosikal itu, Azizan mengalami patah tulang tengkuk serta tulang belakang dan kini masih menerima rawatan di Hospital Queen Elizabeth Kota Kinabalu.

Sempena lawatan dua hari ke Sabah berakhir hari ini, Rina juga turut mengadakan lawatan ke Rumah Kanak-Kanak Kota Kinabalu dan menyerahkan dua unit komputer untuk kegunaan penghuni di rumah berkenaan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Filipina Di Ambang Kekalahan Menentang Wabak COVID-19

MANILA: Filipina hari ini melaporkan sebanyak 5,032 jangkitan COVID-19 tambahan, peningkatan harian terbesar yang menjadikan kes yang disahkan di negara itu kini 103,185.

Buletin Jabatan Kesihatan negara itu mengatakan jumlah kematian COVID-19 di negara itu juga telah meningkat sebanyak 20 kepada 2,059 orang.

Presiden Rodrigo Duterte dijadualkan bertemu dengan anggota kabinet utama hari ini untuk membincangkan seruan oleh kumpulan barisan perubatan supaya meletakkan ibu negara Manila, yang menyumbang sejumlah besar jangkitan, kembali melaksanakan perintah berkurung lebih ketat, kata jurucakapnya.

Beberapa persatuan doktor di negara itu memberi amaran bahawa Filipina sedang berdepan kekalahan dalam perlawanan menentang COVID-19 dan menggesa Duterte mengetatkan perintah berkurung yang dilonggarkan baru-baru ini.

Ini kerana jumlah kes baharu terus meningkat dan hospital mula menolak kemasukan pesakit.

Sebanyak 80 persatuan perubatan mewakili puluhan ribu doktor menandatangani surat terbuka, sehari selepas negara itu mencatatkan rekod harian tertinggi iaitu lebih 4,000 jangkitan baharu semalam.

“Pekerja penjagaan kesihatan bersatu dalam memberi isyarat bahaya kepada negara di mana sistem penjagaan kesihatan kita menerima terlalu banyak kes.

“Kita sedang berdepan kekalahan dalam perang menentang COVID-19 dan kita perlu menyusun pelan tindakan yang berkesan,” kata surat itu.

Semakin banyak pekerja kesihatan jatuh sakit dan ada yang meletakkan jawatan, manakala terdapat hospital yang terlalu sesak mula menolak kemasukan pesakit baharu.

Kerajaan menyalahkan ketidakpatuhan terhadap protokol kesihatan yang menjadi punca peningkatan ketara kes jangkitan baharu.

Pada pertengahan Mac lalu, Filipina adalah antara negara yang melaksanakan perintah berkurung paling ketat, yang memaksa semua penduduk berada di rumah kecuali untuk tujuan membeli makanan dan rawatan kesihatan.

Namun, baru-baru ini, kerajaan Duterte melonggarkan sekatan berkenaan bagi membolehkan orang ramai kembali bekerja selepas munculnya jangkaan bahawa ekonomi Filipina bakal berdepan kemelesetan. – Agensi


COVID-19: 1,555 Kes Baharu , 6 Kematian Hari Ini

PUTRAJAYA: Kementerian Kesihatan melaporkan 2,528 pesakit sembuh berbanding 1,555 kes baru Covid-19 dengan enam kematian.

Ini menjadikan 278,431 kes pulih daripada keseluruhan 304,135 kes Covid-19 dengan 1,141 kematian yang direkodkan setakat ini.

Ketua Pengarah Kesihatan, Dr Noor Hisham Abdullah berkata, terdapat 24,563 kes aktif dengan 96 daripada 204 pesakit di unit rawatan rapi memerlukan bantuan pernafasan.

Daripada jumlah kes baru itu, beliau berkata, sebanyak 1,552 kes ialah penularan tempatan dan tiga lagi kes import.

Selangor kembali mencatatkan jumlah jangkitan tertinggi, iaitu 672 kes.

“Daripada jumlah ini, sebanyak 573 kes (85.3 %) daripada kluster dan saringan kontak rapat Covid-19,” katanya dalam sidang media.

Ia diikuti Johor (163), Sarawak (159), Kuala Lumpur (145), Negeri Sembilan (115), Pulau Pinang (106), Perak (63), Sabah (53), Kelantan (46), Melaka, Kedah (11), Terengganu (7), Pahang (3) dan Putrajaya (1).

Perlis dan Labuan tidak melaporkan sebarang kes baru.

Hisham berkata, 47 kes yang dilaporkan berkaitan kluster di penjara yang membabitkan Penjara Jalan Harapan (24), Tembok Taiping (9), Tembok Pengkalan Chepa (8), Penjara Jalan Sungai Jelok (4), Tembok Tapah (1) dan Telok Mas (1).

Beliau berkata, sebanyak tiga kematian dilaporkan di Selangor dan masing-masing satu di Sabah, Kuala Lumpur serta Perak.

Katanya, lima daripadanya membabitkan warganegara dan seorang lagi warga asing, yang berusia 44 hingga 80 tahun.

Beliau berkata, empat daripada warganegara itu mempunyai latar belakang penyakit seperti kencing manis, darah tinggi dan buah pinggang kronik.

Katanya, warga asing itu hanya didapati positif Covid-19 selepas mayatnya dihantar ke hospital.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi Maut Tersepit Dalam Kenderaan Bapa Saudara

KANAK-KANAK MAUT TERSEPIT DALAM KENDERAAN BAPA SAUDARA

LAHAD DATU: Kanak-kanak lelaki berusia satu tahun maut sementara kakaknya cedera selepas kenderaan jenis Isuzu Dmax yang dinaiki bersama bapa saudaranya terbabit kemalangan di Kilometer 15 Jalan Lahad Datu -Sandakan, di sini semalam.

Dalam kejadian pukul 3.45 petang itu, mangsa maut akibat tersepit di bahagian hadapan tempat duduk penumpang.

Ketua Polis Daerah Lahad Datu, Asisten Komisioner Nasri Mansor berkata siasatan awal mendapati dua kenderaan iaitu lori jenis Nissan dan bas express sedang dalam perjalanan dari Sandakan menuju Lahad Datu manakala kenderaan yang dinaiki mangsa bersama kakak dan bapa saudaranya dari arah bertentangan.

“Ketika tiba di lokasi kejadian, pemandu lori terbabit hilang kawalan lalu terbabas dan merempuh kenderaan yang dinaiki mangsa sebelum dirempuh sekali lagi oleh bas express.

“Akibat kemalangan itu, mangsa tersepit di bahagian hadapan tempat duduk penumpang,” katanya dalam kenyataan hari ini.

Beliau berkata, pihak bomba yang menerima maklumat bergegas ke lokasi kemalangan dan bertindak mengeluarkan mangsa.

“Bagaimanapun, mangsa disahkan meninggal dunia manakala kakaknya cedera dan bapa saudara, pemandu bas express dan 12 penumpang serta pemandu lori tidak mengalami sebarang kecederaan,” katanya.

Nasri berkata kes disiasat mengikut Seksyen 41(1) Akta Pengangkutan Jalan 1987. – SabahNewsToday


Kluster Baharu Di Sabah Babitkan Tapak Pembinaan Di Tenom, Kata Masidi

KOTA KINABALU: Menteri Kerajaan Tempatan dan Perumahan Masidi Manjun berkata, satu kluster di tempat kerja iaitu Kluster Tolokoson Kem Dua di Tenom diisytiharkan di Sabah, hari ini.

Katanya, kluster berkenaan membabitkan warga kerja di Sino Hydro Kem Dua Tolokoson, Tenom dengan kes indeks merupakan seorang lelaki warga asing berusia 59 tahun.

“Kes indeks dikesan positif melalui saringan bergejala pada 19 Feb dan hasil saringan kontrak rapat dalam kalangan rakan sekerja mendapati 137 orang lagi positif.

“Ini menjadikan jumlah kumulatif mereka yang telah dijangkiti dalam kluster ini ialah seramai 138 orang setakat,” katanya ketika dihubungi, hari ini.

Beliau berkata, kesemua mereka telah diasingkan dan diberi rawatan selanjutnya manakala kontak rapat tidak bergejala juga telah diberikan perintah kuarantin.

Katanya, siasatan awal mendapati penularan jangkitan bermula di dalam kawasan tapak pembinaan.

Sementara itu, Masidi yang juga jurucakap negeri berkaitan Covid-19 berkata, Sabah mencatatkan jumlah kes baharu di bawah paras 3,000 buat kali pertama sejak 10 Feb lalu.

Katanya, sebanyak 2,874 kes dicatatkan hari ini, iaitu menunjukkan penurunan sebanyak 861 kes berbanding semalam.

“Peratusan kes jangkitan sporadik masih tinggi iaitu 58.8% hari ini, dan trend menurun sejak beberapa hari belum pasti boleh bertahan.

“Kes-kes tertunggak juga masih tinggi dan ini akan mempengaruhi jumlah kes harian yang dilaporkan setiap hari sehingga semua “backlogs dibersihkan”,” katanya.

Masidi berkata, sebanyak 353 daripada jumlah kes baharu hari ini juga adalah melibatkan kanak-kanak berusia bawah 11 tahun.

Katanya, 171 daripada jumlah itu adalah membabitkan kanak-kanak yang belum layak menerima vaksin iaitu yang berusia lima tahun dan ke bawah.

“Setakat ini juga, PICKids (Program Imunisasi Covid-19 Kanak-Kanak) Sabah telah berjaya melaksanakan pemberian vaksin kepada 42,823 kanak-kanak daripada 411,400 kanak-kanak di Sabah yang berusia antara 5 hingga 11 tahun,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PBT Pantau Unit Rumah PPR Elak Disewa Pihak Ketiga

KUALA LUMPUR: Pihak Berkuasa Tempatan (PBT) perlu mengemukakan laporan penuh pemantauan unit Program Perumahan Rakyat (PPR) berpenghuni setiap tiga bulan kepada Kementerian Kerajaan Tempatan dan Perumahan (KKTP) bagi mengelak penyewa menyewakan unit kepada pihak ketiga.

Menteri Perumahan dan Kerajaan Tempatan Zuraida Kamaruddin berkata, jika terbukti penyewa telah menyewakan unit rumah PPR maka penguatkuasaan akan dilakukan dan tindakan penamatan kontrak penyewaan akan dilaksanakan kerana melanggar syarat-syarat PPR.

Zuraida berkata demikian bagi menjawab pertanyaan lisan Ahli Parlimen Papar Ahmad Hassan berhubung berapa orang penyewa yang dikenal pasti menyewakan PPR kepda pihak lain demi keuntungan dan adakah pihak berkuasa pernah membuat pemeriksaan mengejut bagi memastikan tiada rumah PPR disalah guna.

Zuraida berkata, Kementerian Perumahan dan Kerajaan Tempatan (KPKT) tidak mempunyai maklumat tepat mengenai statistik tindakan atau amaran yang telah diambil kepada penyewa berkenaan memandangkan pengurusan PPR Sabah adalah dibawah bidang kuasa pihak KKTP atau PBT.

Dalam pada itu, Zuraida turut memaklumkan, sehingga 30 Jun ini, sebanyak 31 projek PPR disewa di Sabah telah siap merangkumi 21,699 unit rumah dan telah memberi manfaat kepada 86,736 penduduk di negeri Sabah.

“Rumah PPR yang telah siap di Sabah akan diserahkan kepada kerajaan negeri melalui Kementerian Kerajaan Tempatan dan Perumahan (KKTP) Sabah untuk pengurusan dan pengisian,” katanya.

Sementara itu bagi menjawab pertanyaan lisan Ahli Parlimen Sepanggar, Datuk Mohd Azis Jamman berhubung rasional pemilikan rumah oleh warga asing diturunkan daripada RM1 juta kepada RM600,000, Zuraida berkata ia boleh mengurangkan lambakan unit rumah sedia ada serta mengalakkan pertumbuhan ekonomi keseluruhannya.

“Berdasarkan data Pusat Maklumat Tanah Negara (NAPIC), Kementerian Kewangan Malaysia (MOF) bagi suku pertama 2020 terdapat 3,876 unit rumah yang berharga RM1 juta dan ke atas dengan nilai RM7.9 bilion tidak terjual di negara ini.

“Penetapan harga penjualan hartanah mewah kepada warga asing adalah berdasarkan garis panduan yang dikeluarkan oleh Unit Perancang Ekonomi (EPU), Jabatan Perdana Menteri (JPM) iaitu Garis Panduan Perolehan Hartanah yang berkuatkuasa mulai 1 Mac 2014, dengan merujuk kepada hartanah bernilai RM1 juta dan ke atas,” katanya.

Menurut Zuraida, warga asing hanya dibenarkan untuk membeli hartanah bernilai RM1 juta dan ke atas sahaja.

“Bagaimanapun, melalui Belanjawan 2020 yang telah diumumkan oleh mantan Menteri Kewangan, telah menurunkan had milikan warga asing daripada RM1 juta kepada RM600,000 tetapi bagi kondominium dan pangsapuri sahaja dan tidak termasuk lain-lain kategori perumahan.

“Meskipun setiap kerajaan negeri turut mempunyai dasar masing-masing pemilikan hartanah oleh warga asing dan tidak tertakluk kepada pengumuman Belanjawan 2020 itu,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP i-Sinar: Ahli Boleh Buat Pindaan Jumlah Permohonan Bermula 8 Mac

KUALA LUMPUR: Ahli Kumpulan Wang Simpanan Pekerja (KWSP) yang membuat permohonan i-Sinar dibenarkan untuk membuat sebarang pindaan pada butiran permohonan.

KWSP menerusi satu infografik dikeluarkan Bernama menjelaskan, antara perkara yang boleh dipinda tersebut termasuklah jumlah nilai yang dipohon, maklumat bank, alamat, nombor telefon serta mod bayaran di laman i-Sinar Online.

Selain itu, bagi pemohon baharu yang berumur di bawah 55 tahun, permohonan boleh dibuat bermula 8 Mac ini dan akan diproses dalam tempoh lima hari.

Dalam masa sama, status permohonan dan tarikh bayaran juga boleh disemak selepas itu.

Bagaimanapun jumlah pengeluaran i-Sinar serta jadual pembayaran maksimum selama enam bulan tetap kekal seperti sebelum ini, selain ianya tertakluk kepada baki Akaun 1.

Sebarang maklumat lanjut, ahli boleh menghubungi talian hotline 03-8922 4848 atau layari www.kwsp.gov.my. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis tahan dua penagih dengan dua senapang guli

KOTA BELUD: Serbuan pasukan polis di sebuah pondok di Kampung Bangkahak Nayasan, di sini, pada 19 Mac lepas, bukan sahaja menemukan dua penagih lelaki, tetapi juga dua laras senapang buatan sendiri jenis senapang guli.

Ketua Polis Daerah Kota Belud, Supt Mohd Zaidi Abdullah ketika dihubungi berkata, pihaknya menerima menerima maklumat daripada orang awam berkenaan kegiatan dua suspek terbabit.Katanya, sebaik menerima aduan,  pasukan Task Force, Ibu Pejabat Polis Daerah (IPD) Kota Belud segera melancarkan operasi serbuan pada jam 11.30 malam.

“Ketika serbuan dijalankan, dua suspek tempatan berusia 38 tahun dan 36 tahun leka menggunakan dadah jenis syabu sebelum kedua-duanya ditahan.

“Malah, selain beberapa paket serbuk hablur jernih (dadah) ditemui, polis turut menemui dua laras senapang guli,” katanya.Mohd Zaidi berkata, suspek berusia 38 tahun itu mengaku kedua-dua senjata buatan sendiri itu adalah miliknya dan pernah digunakan beberapa kali bagi tujuan berburu.

“Beberapa paket dadah sudah digunakan dan polis merampas baki dadah sebanyak 0.2 gram yang dianggarkan bernilai RM50 dan dua laras senapang berkenaan.

“Kedua-dia suspek direman bermula hari ini (Khamis) namun siasatan kes masih diteruskan di bawah Seksyen 12(2) Akta Dadah Berbahaya (ADB) 1952 dan Seksyen 8 (1) Akta Senjata 1960 (Akta 206),” katanya.  – Harian Ekspres


Lelaki Meninggal Dunia Ketika Dalam Perjalanan Menuju PPV Di Keningau

KENINGAU: Seorang lelaki warga asing meninggal dunia ketika dalam perjalanan menuju ke Pusat Pemberian Vaksin (PPV) Kompleks Sukan Keningau pada Ahad.

Ketua Polis Daerah Keningau DSP Shahrudin Mat Husain dalam satu kenyataan berkata, lelaki warga asing yang berusia 57 tahun itu berjalan kaki dari rumahnya di Kampung Pampang yang terletak 2.1 kilometer dari PPV itu.

“Lebih kurang 9.30 pagi, bilik gerakan IPD Keningau menerima laporan dari anggota polis yang menjalankan tugas kawalan lalu lintas di PPV, mengatakan ada seorang lelaki rebah dipercayai meninggal dunia di bawah di luar kawasan Kompleks Sukan Keningau.

“Bertindak atas maklumat tersebut, sepasukan pegawai perubatan Hospital Keningau telah tiba di lokasi memberikan bantuan kecemasan dan mengesahkan lelaki terbabit telah meninggal dunia.

“Mayat mangsa telah dihantar ke Hospital Keningau untuk siasatan lanjut,” katanya.

Tambahnya mangsa berjalan kaki ke PPV tersebut untuk menghadiri janji temu vaksin yang didaftarkan melalui aplikasi MySejahtera.

“Maklumat awal yang diterima, mangsa rebah secara tiba-tiba di tempat kejadian dan tiada sebarang unsur jenayah dikesan dan kematian diklasifikasi sebagai mati mengejut,” katanya. – AWANI


Ibu Gantung 2 Anak Sampai Mati

Seorang ibu di Pennsylvania, Amerika Syarikat didakwa membunuh dua anaknya dengan cara menggantung mangsa sehingga mati.

Malah, dia dikatakan melakukan seks luar tabii dengan anjing peliharaannya.

Ketika ditahan, Lisa Snyder, 37, memberitahu pihak berkuasa anaknya Conner, 8, dan Brinley, 4, pernah mengugut membunuh diri.

Bagaimanapun, rekod menunjukkan bahawa Snyder ada melakukan pencarian Google berhubung ‘karbon monoksida di dalam kereta, berapa lama boleh mati’.

Selain itu, dia turut melakukan pencarian di Internet berhubung ‘gantung diri’, beberapa minggu sebelum kanak-kanak itu ditemui mati di rumah mereka.

Dia kini dituduh di mahkamah atas tuduhan membunuh.

Mirror Online melaporkan wanita itu dipercayai berhasrat untuk membunuh diri selepas membunuh kedua-dua anaknya.

Bagaimanapun, seorang saksi memberitahu mahkamah bahawa wanita itu sempat mengakui melakukan perbuatan terbabit.

Pihak pendakwaan percaya Snyder satu-satunya orang dewasa yang berada di dalam rumah berkenaan ketika kejadian pada September tahun lalu.

Ketika pemeriksaan, polis turut menjumpai gambar menunjukkan Snyder melakukan seks luar tabii dengan anjing peliharaannya.

Pendakwaan percaya Conner dan Brinley kanak-kanak yang gembira dan ibunya hanya membuat keadaan mangsa mati seolah-olah seperti kes bunuh diri.

Dalam pada itu, rekod menunjukkan mahkamah pernah mengarahkan dua beradik itu diambil daripada jagaan ibu mereka pada 2014.

Namun mereka dipulangkan kepada ibu mereka selepas beberapa bulan.

Ketika ini, Snyder ditahan di dalam lokap sementara menanti keputusan perbicaraan kes itu. – Agensi


Putatan perlu lebih banyak unit PPR

KUALA LUMPUR: Ahli Parlimen Putatan, Awang Husaini Datuk Sahari meminta Kementerian Perumahan dan Kerajaan Tempatan untuk menyediakan dan memperuntukkan lebih banyak unit Projek Perumahan Rakyat (PPR) di daerah Putatan kerana permintaan yang tinggi terhadap keperluan kediaman untuk rakyat.

Beliau berkata, beberapa projek besar yang telah dilaksanakan telah memberi impak kepada kampung-kampung di kawasan Parlimen Putatan seperti Projek Pelebaran Sungai dan Lebuhraya Pan Borneo.

“Oleh itu, penduduk yang terjejas oleh projek-projek ini harus keluar dari kampung-kampung mereka untuk memberi laluan bagi pembangunan fizikal projek-projek besar yang akan dilaksanakan.

“Sekali lagi, saya meminta kementerian untuk lebih sensitif dalam perkara ini dan melihat permintaan yang tinggi untuk unit PPR yang lebih banyak oleh rakyat di Putatan,” katanya.

Beliau berkata demikian ketika menyampaikan ucapan terima kasih kepada titah Yang DiPertuan Agong di Parlimen pada Khamis.

Mengenai kemudahan pendidikan di Putatan, Awang Husaini berkata keperluan untuk membina lebih banyak sekolah di kawasan itu adalah sangat kritikal.

“Pada masa ini, saya difahamkan permohonan untuk membina SMK Lok Kawi telah mencapai peringkat akhir proses penilaian dan telah dimasukkan ke dalam Rancangan Pusingan Keempat,” katanya.

Berikutan itu, beliau meminta projek sekolah itu diluluskan dengan segera untuk menangani keperluan kritikal untuk mendapatkan kemudahan pendidikan di Putatan dan dengan itu, kerja-kerja pembinaannya dapat dilaksanakan dengan segera.

Sementara itu, dalam usaha untuk meningkatkan kesejahteraan rakyat, Awang Husaini merayu kepada Kementerian Kesihatan Persekutuan untuk mempertimbangkan dengan menaik taraf Klinik Kesihatan yang ada di Putatan pada masa ini, ia tidak dapat mengekalkan jumlah pesakit yang datang setiap hari ke klinik berkenaan.

Pada masa yang sama, beliau berkata Kementerian Kesihatan juga perlu mengambil kira keperluan mendesak menyediakan klinik kesihatan di Pulau Gaya yang diperlukan oleh kira-kira 5,000 orang penduduk di kampung-kampung air di pulau itu.

“Sehingga kini, tiada klinik kesihatan yang sedang dibangunkan di pulau itu. Oleh itu, saya percaya dengan mendirikan satu klinik di Pulau Gaya akan meningkatkan kualiti kesihatan penduduk kampung.

“Selain itu, promosi kesihatan juga boleh dilakukan secara langsung kepada penduduk di pulau itu,” katanya. – Utusan Borneo


Terkini: 799 Kes Baharu, Lebih 14,400 Positif COVID-19 Di Singapura

SINGAPURA: Kementerian Kesihatan Singapura (MOH) telah mengesahkan tambahan 799  kes jangkitan COVID-19, menjadikan peningkatan jumlah kes disahkan di pulau tersebut kepada 14,423.

Ini menunjukkan, dalam masa seminggu, kes Covid-19 di Singapura meningkat sehingga dua kali ganda.

Sebelum ini Singapura telah mengazetkan 12 asrama sebagai kawasan pengasingan daripada lebih 20 asrama terbabit, dengan kebanyakan penduduk asrama dijangkiti terdiri daripada warga Bangladesh, India, China dan Myanmar.

[BREAKING] As of 12pm on Apr. 27, 2020, MOH has preliminarily confirmed 799 new Covid-19 cases in Singapore. This brings the total number of cases in Singapore to 14,423.


COVID-19: Hampir 7K, Sebanyak 6,982 Kes Baharu Dicatatkan Hari Ini

PUTRAJAYA: Kementerian Kesihatan Malaysia (KKM) melaporkan terdapat pertambahan 6,982 kes COVID-19 baharu pada hari ini.

Angka tersebut menjadikan jumlah kumulatif kes COVID-19 negara kini turut meningkat kepada 765,949 kes.

Berdasarkan data KKM, Selangor kekal mencatat angka harian tertinggi dengan 2,907 kes, diikuti WP Kuala Lumpur dengan 637 kes dan Negeri Sembilan 606 kes.

Maklumat mengenai jumlah kes sembuh dan kematian baharu akan dimaklumkan kemudian.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESSCOM gerak aset, sedia tangani kes culik

LAHAD DATU: Kawasan Keselamatan Khas Pantai Timur Sabah (ESSCOM) menggerakkan semua aset di pos kawalan hadapan bagi meningkatkan kawalan keselamatan di perairan Zon Selamat Timur Sabah (ESSZONE).

Komander ESSCOM, Datuk Hazani Ghazali, menerusi kenyataan hari ini turut mengingatkan masyarakat di ESSZONE supaya memaklumkan sebarang maklumat sebaik menyedari ada gerakan meragukan di kawasan perairan itu.

Peringatan itu merujuk kepada laporan portal Marine Link semalam yang menyatakan Pusat Perkongsian Maklumat (ISC) Pusat Perjanjian Kerjasama Wilayah Memerangi lanun dan Rompakan Ke Atas Kapal Asia (ReCAAP) menerima maklumat daripada pasukan keselamatan Filipina berkaitan aktiviti penculikan.

Berdasarkan maklumat itu, dianggarkan 10 ahli kumpulan Abu Sayyaf merancang untuk melakukan aktiviti penculikan di beberapa lokasi di Sabah.

Mengulas mengenainya, Hazani berkata, ESSCOM turut menerima maklumat sama daripada rakan pasukan keselamatan di negara jiran.

“Pihak ESSCOM sudah menggerakkan semua aset di lapangan dan pos kawalan hadapan untuk meningkatkan kesiapsiagaan dan rondaan di kawasan perairan ESSZONE.

“Saya minta masyarakat ESSZONE supaya menyampaikan sebarang maklumat kepada ESSCOM sekiranya kelihatan pergerakan yang meragukan supaya tindakan pantas dapat diambil,” katanya.

Beliau turut memberi jaminan tahap keselamatan di pantai timur Sabah ketika ini terkawal dan dalam keadaan baik.

Laporan portal itu turut menyebut kumpulan terbabit menyasarkan ahli perniagaan atau kru kapal asing yang melalui kawasan perairan dengan mereka menggunakan bot jongkong berwarna biru dan putih untuk melakukan aktiviti terbabit.

Laporan itu juga menggesa pemilik dan kru kapal lebih berhati-hati ketika berada di perairan timur Sabah dan Sulu, Filipina.


Komuniti Bajau Laut Yang Baru Peluk Islam Akan Dibimbing

TUMPAT: Kerajaan akan menghantar ustaz bertauliah ke Sabah bagi membimbing komuniti Bajau Laut yang baru memeluk Islam hasil bantuan aktivis serta pendakwah terkenal, Ebit Lew.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary, berkata kerajaan sentiasa memberi bantuan dan bimbingan setiap kali ada pihak yang baru memeluk Islam.

“Setiap kali ada orang masuk Islam, kita akan hantar penggerak ataupun petugas dakwah untuk kita bimbing, contohnya masyarakat Orang Asli.

“Kita ada penggerak iaitu ustaz bertauliah dan berkaliber untuk terus berada dengan kelompok berkenaan bagi memberikan bimbingan termasuk di Sabah, penduduk Bajau Laut itu.

“Kerajaan akan bantu dari aspek bimbingan keagamaan untuk memahami secara mendalam berhubung Islam,” katanya.

Beliau berkata demikian selepas menyampaikan bantuan Tabung Musaadah COVID-19 JAKIM-Yayasan Waqaf Malaysia (YWM) di Hospital Tumpat, di sini, hari ini.

Beliau berkata demikian ketika diminta mengulas mengenai 150 penduduk Bajau Laut di Sabah yang memeluk Islam.

Semalam, Ebite Lew meluahkan rasa gembira selepas 157 orang mengucap dua kalimah syahadah pada sebelah petang.

“Ya Allah menangis saya hari ini gembira. Seramai 157 orang mengucap syahadah. Satu kampung memeluk Islam petang ini.

“Semuanya dengan rela tanpa paksaan memeluk Islam. Mereka tiada kepercayaan agama. Dari suku Bajau Laut Semporna Sabah atau digelar gipsi laut.

“Mereka tinggal dalam bot atau pondok kecil atas laut,” katanya menerusi media sosial. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cabul dari lubang tandas

REMAJA perempuan berusia 16 tahun dicabul seorang lelaki di dalam tandas rumahnya di sebuah kampung di Pulau Gaya dekat Kota Kinabalu, kelmarin.

Suspek mencabul dengan menghulurkan tangannya melalui bawah lubang tandas lalu memegang alat sulit mangsa.

Dalam kejadian 4 pagi itu, mangsa dikatakan baru selesai sahur dan ke tandas yang diperbuat daripada kayu yang dilubangkan (tidak mempunyai mangkuk tandas).

Mangsa terasa alat sulitnya disentuh dan terkejut apabila melihat tangan dari bawah lubang tandas.

Dia menjerit dan sempat melihat wajah suspek di bawah rumah.

Susulan kejadian itu, mangsa membuat laporan polis jam 9 pagi di Balai Polis Pulau Gaya.

Ketua Polis Daerah Kota Kinabalu, Asisten Komisioner Habibi Majinji berkata, bertindak atas laporan itu, sepasukan polis menjejaki dan menahan suspek.

“Sejam selepas laporan itu diterima, anggota Balai Polis Pulau Gaya berjaya menahan seorang lelaki disyaki terbabit dalam kejadian itu.

“Ujian saringan air kencing mendapati suspek berusia 31 tahun itu positif dadah dan siasatan masih diteruskan mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017,” katanya. – Harian Metro


Liew Yun Fah Bakal Kembali Tanding DUN Merotai

TAWAU, 6 Sept Bekas Naib Presiden Parti Gerakan Rakyat Malaysia (Gerakan) Tan Sri Liew Yun Fah mengesahkan akan kembali bertanding di kerusi Dewan Undangan Negeri (DUN) Merotai pada Pilihan Raya Negeri (PRN) Sabah, 26 Sept ini.

Liew yang pernah menyandang kerusi itu selama sepenggal menerusi Pilihan Raya Umum 2004 berkata keputusannya untuk bertanding semula kerana mahu membawa pembangunan yang dilihat perlahan di DUN berkenaan dan kawasan sekitarnya.

Katanya beliau berkata akan bertanding atas tiket parti tempatan yang akan dilancarkan minggu depan.

“Saya akan menerajui parti ini dengan ahlinya terdiri daripada anak Merotai dan Tawau. Parti ini memiliki beberapa calon yang boleh diketengahkan dan akan bertanding lebih daripada satu kerusi DUN sama ada di Tawau atau Kalabakan,” katanya ketika ditemui pemberita di sini hari ini.

Untuk rekod, Liew pernah menyertai Parti Amanah Negara dengan menyerahkan borang keahlian kepada Presiden Amanah Mohamad Sabu pada Disember 2018.

Selepas Liew, kerusi DUN Merotai disandang Datuk Pang Yuk Ming daripada Parti Liberal Demokrat (LDP) selama dua penggal, dan pada Pilihan Raya Umum ke-14 kerusi itu dimenangi Sarifuddin Hata daripada Parti Warisan Sabah.- BERNAMA


PGA Tawau Rampas 33 Botol Air Ketum Dikirim Guna Bas

KALABAKAN: Sebanyak 33 botol berisi air ketum dirampas Pasukan Gerakan Am (PGA) di Kilometer 146, Jalan Kalabakan-Sepulut, dekat sini, semalam.

Dalam kejadian jam 1.30 petang itu, polis turut merampas dua kilogram daun ketum belum diproses di dalam sebuah van pengangkutan awam yang dipandu seorang lelaki tempatan berusia 46 tahun.

Pegawai Pemerintah Batalion 14 PGA Tawau Superintenden Mohd Yacob Murad berkata, terdahulu, pihaknya melakukan pemeriksaan ke atas van berkenaan yang turut dinaiki tiga penumpang lain.

“Hasil pemeriksaan yang dilakukan, anggota bertugas berjaya menemui tiga kotak berisi air dan daun ketum belum diproses dalam van berkenaan.

“Siasatan awal yang dilakukan, van penumpang berkenaan dalam perjalanan dari arah Keningau menuju ke Tawau,” katanya menerusi kenyataan media hari ini.

Difahamkan pemandu van berkenaan mendakwa hanya sebagai pemandu dan barang tersebut dikirim menggunakan kenderaan tersebut ke Tawau.

Manakala tiga individu lain masing-masing terdiri dari warga tempatan, Indonesia dan Pakistan berusia antara 29 hingga 56 tahun mengaku sebagai penumpang sahaja.

Menurut Mohd Yacob, pihaknya merampas semua barang berkenaan termasuk van dianggarkan bernilai RM107,050.

“Semua tangkapan dan rampasan dihantar ke Ibu Pejabat Polis Daerah (IPD) Tawau untuk siasatan lanjut.

“Kes disiasat mengikut Seksyen 30(3) Akta Racun 1952,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost